
S.  C.  HATTINGH 

OP  DIE  DRUMPEL 

I DIE  LATE  UUR 
KEATS 

So  kort  die  tyd  aan  jou  op  aard  gegun, 
so  swaar  die  worsteling  wat  jy  raoes  verduur- 
die  vroeë  raiddag  reeds  jou  skeraeruur, 
jou  priesterlike  taak  nog  skaars  begin  . . . 

Maar  tog  het  jy  in  hierdie  kort  bestek 
’n  Skoonheidsterapel  sierlik  opgebou 
waarin  die  nageslagte  jou  onthou, 
die  skoonheid  ewig  hul  bewondering  wek  . . . 

Hoe  swaar  druk  op  ray  in  die  late  uur 

die  las  van  jare  ongebruik  vcrby  — 

die  skeppingsdrang  deur  nietigheid  verdring  . . . 

Nogtans,  al  sou  ray  reis  nie  lank  raeer  duur, 

dank  ek  die  Skepper  ora  dié  guns  verkry 

dat  in  ray  hart  jou  nagtegaal  kon  sing  . . . 

TANTALUS 

Met  wredc  hand  het  koning  Tantalus 
sy  eie  scun  geslag  en  toe  sy  vleis 
vir  al  die  godc  toeberei  as  spys. 

Hy  word  gestuur  na  verre  Tartarus 
om  daar  vir  al  sy  wandade  te  boet. 

Omring  van  water  brand  sy  keel  van  dors 
en  sappige  vrugte  lok  dic  honger  vors 
maar  die  gcnot  daarvan  word  streng  verhoed. 

Onlesbaar  is  sy  dors,  die  honger  gluur 
in  oë  wat  nou  daagliks  dowwer  word 
wanneer  dic  jeug  sy  wcelde  kwistig  sprei. 

Snel  en  mecdoënloos  kora  die  wrange  uur 
dat  alle  lewenskrag  in  duie  stort 
en  ouderdom  dit  uitkrcun:  allcs  verby! 

LIEFDE  EN  DOOD 

Uit  die  blou  skemering  het  sy  stil  verskyn 
en  in  die  pers-rooi  lig  voor  my  gestaan  — 
haar  donker  oë  glimlag  deur  die  pyn 
wat  soos  'n  skadu  oor  haar  wese  staan  . . . 

Ek  sien  haar  hande,  uitgestrek  en  fyn, 
die  groot  verlange  in  haar  oë  traan  ■ — 
en  al  my  sinne  duisel  soos  met  wyn 
wat  gloeiend  deur  my  hart  en  are  gaan  . . . 

Toc  kniel  ek  in  aanbidding  voor  haar  neer 
en  gryp  die  liggaam  in  my  arms  vas 
en  fluister:  ,,Bly  vir  altyd,  bly  by  my  . . .” 

Maar  skielik  span  my  spiere  soos  ’n  veer, 
en  teen  my  hande  waar  ek  strelend  tas 
druk  die  ontvleesde  bene  van  haar  dy  . . , 

KARDIAK-KLINIEK 

Een  na  die  ander  kom  hul  aangeskuifel, 

’n  kaart  en  nommer  in  die  hand  geklem  — 
Hulle  groet  en  praat  met  onderdrukte  stem, 
gaan  sit  en  wag  . . . wag  met  ’n  hart  vol  twyfel 

Die  weke,  maande  gaan  egaal  verby 
cn  nog  verskyn  hul  elke  Saterdag  — 
geknakte  wesens,  bleek  en  sonder  krag, 
wat  stil  gaan  plek  neem  in  die  lange  ry  . . . 

Soms  word  die  vrees  wat  uit  die  oë  straal 
’n  oomblik  voelbaar  as  die  nuus  versprei 
dat  een  of  ander  makker  nie  sy  plek  meer  vul . 

En  deur  die  somber  stilte  wat  nou  daal 
breek  die  besef  wat  brandend  deur  my  sny: 
My  God!  dis  waar  — ek  is  óók  een  van  hul , . . 

DIE  ONTMOETING 

Ek  dink  so  dikwels  aan  die  blye  dag 
wanneer  ek  weer  my  moeder  sal  ontmoet, 
en  sy  my  stralend  van  geluk  kom  groet 
daar  waar  ek  eenkant  skugter  staan  en  wag. 

Een  oggend  vroeg  terwyl  sy  blomme  pluk 
het  plotseling  die  Dood  haar  stil  geneem, 
geruisloos  weggevoer  voordat  'n  sweem 
van  pyn  kon  deurbreek  of  ’n  droewe  snik  . . . 

Toe  was  ek  in  my  volle  lewensbloei, 
die  blos  van  jeug  versprei  op  my  gesig 
en  in  die  toekoms  nog  die  ouderdom  . . . 

Hoe  sal  haar  oë  van  verbasing  gloei, 
die  groot  verrassing  haar  miskien  ontstig 
wanneer  'n  stokou  grysaard  nader  kom  . . . 

ABORSIE 

Die  kiemsel  van  ons  liefde  was  bevrug, 
onsigbaar,  in  misterie  diep  gehul  — 
die  chromosome  styg  en  keer  terug, 

’n  brose  weefsel  wat  die  wese  vul  . . . 

Maar  toe  jou  hart  die  eerste  lewe  voel, 
die  sagte  polsing  deur  jou  are  stroom, 
het  vreemde  angs  jou  swanger  hart  deurspoel, 
laat  twyfel  oor  wat  werklik  is  en  droom  . . . 

Die  wêreld  was  meteens  vir  jou  te  klein. 
te  éng  jou  siel  om  dié  geluk  te  dra  — 
dit  sou  jou  naam  en  status  ondermyn 
as  ander  om  die  waarheid  daarvan  vra. 

En  onder  druk  van  skuldgevoel  en  vrees 
pleeg  jy  oplaas  aborsie  van  die  gees. 

AAN  B,M. 

Toe  jy  in  diep  vertwyfling  en  in  smaad 
jou  liggaam  aan  die  donker  Wellus  gee 
het  ek  jou  skerp  veroordeel,  nie  die  wee 
wat  toe  jou  hart  verskeur  het  of  die  daad 
wat  jou  verniel  het  waar  jy  sonder  raad 
moes  stry,  besef  nie.  Maar  nou  weet  ek,  nee 
bely  ek  dat  my  selfsug  jou  gedwee 
laat  volg  het  en  gestort  het  in  die  kwaad. 

Nog  elke  dag  sien  ek  jou  troebel  oog, 
voel  ek  hoe  diep  dat  selfverwyt  kan  sny  ■ — 

Steeds  soek  ek  na  bevryding  van  my  nood. 

Reeds  daal  die  skemer,  die  vonkellig  omhoog 
is  netnou  onherroepelik  verby  — 

Koel-huiwerend  wink  die  vrede  van  die  Dood  . . . 

DIE  DOOD 

Jy  word  ons  voorgehou  as  goeie  vriend 
wat  angs  verdryf  en  ons  ter  ruste  wenk, 
wat  onrus  stil  en  daardie  vrede  skenk 
waar  ons  vergeefs  na  soek  en  nimmer  vind  . . , 

Jy  dra  die  sleutel  van  goue  poort 
waaragter  al  ons  dierbares  verdwyn 
om  daar,  verlos  van  aardse  smart  en  pyn 
te  wag  tot  ons  ook  aanland  in  dié  oord. 

Maar  waar  jy  loop  daar  groei  die  donker  vrees, 

Jou  kus  is  kil,  jou  lippe  bitter  koud  — 
en  wie  Jy  aanraak  dodelik  verwond  . , . 

Hoe  klou  die  siel  krampagtig  aan  die  vlees, 
hoe  hyg  die  asem  skor  en  doodsbenoud 
wanneer  die  kis  verswelg  word  in  die  grond  . . . 

WANNEER  DIE  PYN 

Wanneer  die  pyn  my  martel  in  die  nag, 

die  bloed  soos  gloeiende  lood  my  hart  deurstroom, 

dan  weet  ek  hoe  kortstondig  was  die  droom 

en  breek  daar  oor  my  lippe  soms  ’n  klag 

omdat  my  liggaam  swak  is,  sonder  krag 

en  ek  so  willoos  wegdryf  op  die  stroom 

wat  uitmond  aan  die  Ewigheid  se  soom 

waar  eenmaal  daag  die  onbekende  dag  . . . 

Dan  druk  die  onrus  swaarder  op  my  bors, 
en  sterwensangs  vreet  dieper  in  my  gees 
hier,  op  die  drumpel  van  die  Ewigheid  . . . 

Hoe  brand  daar  in  my  binneste  die  dors 
om  met  my  hele  dagtaak  klaar  te  wees  — 

,,So  veel  nog  om  te  doen,  so  min  die  tyd!” 

II  OP  DIE  DRUMPEL 
IN  DIE  SEL 

Swart  die  plafon  en  mure, 

Swart  die  vloer  en  deur, 

Traag  die  slepende  ure, 

Bitter  die  tronk  se  geur  . . . 

Dik  lê  die  suisende  stilte, 

Vas  soos  ’n  gas  wat  versmoor. 

Diep  dring  die  sluipende  kilte, 

’n  pyl  wat  die  vesels  deurboor  . . . 

Swaar  druk  die  angs  op  die  hart, 

Vormlose  vrees  wat  groei  — 
gedrogte  wat  grynslag  en  tart, 
kommers  wat  die  hart  deurvloei  . . . 

Skielik  die  duister  wat  val, 

Sleutels  wat  êrens  rinkink, 

’n  Motor  se  dowwe  geknal  — 

Dan  stilte  oor  siele  vermink  . . . 

Vaag  word  die  lewe  en  ver, 

’n  Trein  wat  vertrek  en  verdwyn. 

Deur  donker  walle  versper 
Lê  ’n  siel  in  sy  graf  en  kwyn  . . . 

R. 

Jou  hart  is  soos  jou  naam: 

’n  Steen,  koud,  onvermurfbaar, 

Skerp  geslyp  en  in  ’n  raam 
Verstar  waarin  die  stof  vergaar 
Sodat  die  rooi  blits-vonkeling 
Verdof  en  skrape  dwars  en  kruis 
Soos  ou  littekens  daaroor  lê  . . . 

Dis  net  jou  oë  se  hunkering 
Wat  vir  ’n  oomblik,  per  abuis, 

Soms  iets  van  verre  drome  sê  . . . 

EK  VREES  DIE  NAG  . . . 

Ek  vrees  die  nag  . . . 

ek  vrees  die  nag  wanneer  my  skuld 

in  donker  dieptes  wag  — 

in  donker  dieptes  van  my  brein  gehuld 

om  op  te  styg  . . . 

om  op  te  styg  in  my  bewussyn 

in  vorms  van  gedrogte  ingeryg, 

in  vorms  van  gedrogte  en  van  pyn. 

Ek  vrees  die  nag  . . . 

Ek  vrees  die  nag  wat  alles  honderdmaal  vergroot, 

die  swaar  vergeldingsdag, 

die  swaar  vergeldingsdag  en  ook  die  dood  . . . 

JOU  HART  IS  SEER  ( NA  HEINE) 

Jou  hart  is  seer  my  skat,  ek  weet  dit  goed, 
net  soos  my  hart  wat  bitter  swaar  moet  ly  ■ — 
totdat  die  dood  verkil  ons  liefdesgloed 
sal  ons  so  hartseer  en  ellendig  bly. 

Verniet  die  spot  wat  om  jou  lippe  sweef, 
die  trots  wat  vlammend  uit  jou  oë  skyn  — 
want  hartseer  is  jy  tog,  soos  ek  in  pyn  . . . 

Onsigbaar  net  die  tekens  om  jou  mond 
van  smart  en  trane  wat  die  oog  bedek  — 
daar  in  jou  boesem  brand  ’n  diepe  wond, 
want  jy,  my  skat,  is  hartseer  net  soos  ek  , . . 

NOU  DAT  DIB  JARE  . . . 

Nou  dat  die  jare  één  vir  één 
soos  yl  gedagtes  kom  en  gaan  — 
die  dowwe  skemering  om  my  heen 
steeds  digter  om  die  lewe  slaan  — 

Nou  dat  die  jare  één  vir  één 
so  ongemerk  oor  die  kim  verdwyn, 
wcet  ek,  selfs  liefde  was  geleen  — 
verganklikheid  brand  soos  ’n  pyn. 

Nou  dat  die  jare,  keer  op  keer, 

'n  waarskuwing  rig:  dis  netnou  verby  ■ — 

dring  die  verlange  meer  en  meer 

ora  tussen  die  ou  geliefdes  te  bly: 

die  grond  en  die  son,  die  water  en  gras, 

die  strelcnde  geur  van  ’n  vars  stoppelland, 

die  kiewiet-gesanik  wat  telkens  verras 

en  ’n  strompelende  kleintjie  wat  klou  aan  jou  hand  . . . 

VALÉ 

En  nou,  vaarwel  . . . 

die  pyn  van  saamwees 

brand  nog  erger 

as  die  skroeiende  besef 

dat  alles  nou  vir  goed  beëindig  is  . . . 

Die  skerp  dolk  van  die  rede, 
wit-gloeiend  in  die  wond, 
sal  rcinig,  louter  en  genees 
al  is  die  marteling  hoe  groot 
op  hierdie  oomblik  . . . 

Ek  ken  die  felle  hunkering, 

die  groot  verlange 

Om  jou  sicl  en  liggaam  te  bcsit; 

maar,  ek  weet  ook  dit: 

dat  ander  kragte,  ander  wette 

die  gang  van  lewens  reël  — 

dat  licfdc, 

al  is  dit  hoe  verhewe, 
geen  regverdiging 
vir  selfsug  bied  nie  . . . 

Reeds  van  die  voortyd  af 
was  dit  bestem 
dat  ons  mocs  ly  — 
dat  ons  moes  saamwees 
om  maar  weer  tc  skei  . . . 

IN  DIE  KERKHOF 

Hier  in  die  kerkhof  druk  die  stilte  swaar 
en  tasbaar.  Volkome  vrede  heers.  Die  bome, 
in  donker  skaduwees  gehul,  staar 
swyend  asof  verdiep  in  tydelose  drome 
oor  ry  op  ry  van  grys  en  spierwit  stene. 

Die  see  se  deining  het  tot  rus  gekom, 
die  wilde  lewenstorms  het  hier  verstom. 

Alleen  ’n  fluistering  van  die  Ewigheid, 
van  lewe-in-dood  en  sy  oneindigheid  — 

Verskuil  in  elke  graf  ’n  hopie  benc  . . . 

DIE  LAASTE  REIS 

Gistcraand  was  die  maan  ’n  silwer  skuit, 

’n  blinkende  skuit  tussen  sterre  . . . 

En  binne-in  lê  met  oë  gcsluit 

’n  grysaard  op  reis  na  ’n  ver,  verre 

land,  die  Land  van  Ek  weet  nie  Waar  . . . 

En  bokant  die  skuit  dans  ’n  stralekrans 

uit  mistige  weefsel  getower  — dit  dans 

wyl  die  bootjic  stceds  duikelend  vaar 

op  sy  reis  na  dic  Land  van  Ek  weet  nie  Waar  . . . 

III.  RILKE 

VOORGEVOEL 

Ek  is  soos  ’n  vlag  van  vertes  omgewc. 

Ek  vermoed  die  winde  wat  kom,  ek  moet  hulle  lewe 
tcrwyl  die  dinge  onder  hulle  nog  nie  roer  nie: 
dic  deure  sluit  nog  sag,  en  in  die  skoorstene  is  stilte; 
die  vensters  bewe  nog  nie  en  die  stof  is  nog  swaar. 

Dan  ken  ek  die  storms  reeds  en  is  opgewonde  soos  die  see. 
En  brei  myself  uit  en  val  in  myself  terug 
en  werp  my  af  en  is  gans  alleen  in  die  groot  storm. 

LIEFDESLIED 

Hoe  sal  ek  my  siel  wecrhou,  sodat 
dit  nie  aan  Joune  raak  nie?  Hoe  sal  ek 
dit  oor  jou  verhef  na  ander  dingc? 

Ag,  graag  sou  ek  dit  êrens  by  iets  verlore 

in  die  donker  laat  vir  skuiling 

in  ’n  vreemdc  stille  plek  wat 

nic  verder  sidder  as  jou  dieptes  sidder  nie. 

Tog  alles,  wat  ons  aanraak,  jy  en  ek 
neem  ons  tesaam  net  soos  ’n  strykstok 
wat  uit  twee  snare  net  één  stem  ontlok. 

Op  watter  instrument  is  ons  gespan? 

En  watter  speler  het  ons  in  sy  hand? 

O soetc  lied  . . . 

VERLANGE 
Dit  is  my  stryd: 
verlange  gewyd 
deur  alle  dae  dwalend. 

Dan,  sterk  en  breed 
met  duisend  wortelvesels 
diep  in  die  lewe  gryp  — 
en  deur  die  leed 
ver  uit  die  lewe  ryp 
ver  uit  die  tyd! 

SLAAPHED 

Eendag,  as  ek  jou  verloor 
sal  jy  dan  kan  slaap  sonder 
dat  ek  soos  ’n  lindekroon 
myself  weg  fluister  bokant  jou? 

Sonder  dat  ek  hier  ontwaak  en 
woorde  byna  soos  ooglede, 
op  jou  borste,  op  jou  ledemate 
ncerlê  op  jou  mond? 

Sonder  dat  ek  jou  toesluit 
en  jou  met  wat  joue  is  laat, 
soos  ’n  tuin  met  ’n  massa 
van  melisse  en  steranys? 

SLOTSTUK 

Die  Dood  is  groot. 

Ons  is  syne 

mct  laggende  mond. 

Wanneer  ons  dink  ons  staan  vol 
in  die  lewe 

Waag  hy  dit  om  te  ween 
tussen  ons. 

EENSAAMHEID 

}y  my  heilige'eensaamheid, 

}y  is  so  ryk  en  rein  en  wyd 
soos  ’n  ontwakende  tuin. 

My  heilige  eensaaraheid  jy  — 
hou  die  goue  deure  toe, 
waar  voor  die  wense  wag. 

ERNSTIGE  UUR 

Hy  wat  nou  êrens  ween  in  die  wêreld, 
sonder  rede  ween  in  die  wêreld, 
ween  oor  my. 

Hy  wat  nou  lag  êrens  in  die  nag, 
sonder  rede  lag  in  die  nag, 
lag  my  uit. 

Hy  wat  nou  gaan  êrens  in  die  wêreld, 
sonder  rede  gaan  in  die  wéreld, 
gaan  na  my. 

Hy  wat  nou  sterf  êrens  in  die  wêreld, 
sonder  rede  sterf  in  die  wêreld, 
kyk  na  my. 

ABEL  COETZEE 


NEEM  ’N  SKRYWER  AAN 

Jare  gelede  was  ons  ’n  klompie  skrywers  gesellig  by  mekaar; 
daarheen  was  ook  ’n  aantal  „simpatieke”  buitestaanders  uit- 
genooi.  Een  van  hulle  was  ’n  dame  vir  wie  ons  nogal  agting 
gehad  het.  Toe  sy  die  ontvangskamer  binne  trap  sê  sy  hardop: 
,,Stel  my  nou  aan  ’n  paar  skrywers  voor.  Ek  wil  sien  hoe  lyk 
hulle.” 

Meteens  was  daar  stilte  wat  taamlik  duidelik  onderbreek 
word  deur  ’n  snedige  opmerking:  ,,Ek  het  nie  geweet  ons  is 
hier  in  hokke  nie!” 

So  ’n  voorval  openbaar  ’n  groot  waarheid:  die  skrywer  leef 
in  vereensaming.  Die  uitdrukking  wat  gewoonlik  daarvoor  ge- 
bruik  word  is:  ,,Hy  trek  hom  terug  in  sy  ivoortoring”  ^ d.w.s. 
glansend,  wit,  hard,  afsydig;  dis  te  sê:  die  toring. 

Die  eensaamheid  is  vir  die  skrywer  onmisbaar,  want  in  die 
eensaamheid  kom  hy  tot  besinning,  kan  hy  die  lewe  peil,  as  'n 
stroom  wat  langs  hom  heen  vloei,  kan  hy  die  grense  nader  van 
die  onsienlike  dinge. 

Dit  beteken  natuurlik  nie  altyd  dat  hy  sy  persoon  van  die 
gemeenskap  moet  afsonder  en  eensaam  opsy  woon  waar  die 
geroesmoes  van  die  lewe  hom  nie  bereik  nie.  Dit  kan  eenvoudig 
beteken  dat  hy  die  vermoë  het,  moet  hê,  om  te  midde  van  die 
lewe  in  te  keer  tot  ’n  binnelewe.  Mens  sou  byna  kan  sê  hy  moet 
in  die  lewe  staan,  maar  hy  moenie  van  die  lewe  wees  nie,  want 
eintlik  kan  daar  sonder  aanraking  met  die  lewe  geen  skeppende 
kuns  wees  nie. 

Eensaamheid,  stilte  is  vir  hom  so  ’n  natuurlike  behoefte  as  wat 
vars  lug  vir  die  gewone  mens  is.  En  omdat  dit  so  is,  is  skrywers 
gewoonlik  van  die  moeilikste  skepsels  om  te  organiseer.  Die 
eensaamheid  laat  die  eie-gevoel  skerper  ontwikkel,  en  dit  kom 
heel  dikwels  te  staan  tussen  die  skeppende  kunstenaar  en  die 
gemeenskap. 

Om  dié  rede  is  dit  ook  so  dat  verenigings  van  skrywers  meesal 
swak  ondersteun  word,  en  dit  is  ook  die  rede  waarom  skrywers 
so  moeilik  beweeg  word  tot  gesamentlike  optrede.  So  dikwels 
loop  dit  daarop  uit  dat  juis  skrywers  ideologies  en  stoflik  die 
maklikste  uitgebuit  word  deur  die  gemeenskap  waaraan  hulle 
behoort. 

Maar  daar  is  ook  ’n  tweede  soort  vereensaming  waaraan  die 
Afrikaaiise  skrywer  maklik  ly:  die  vereensaming  in  die  land- 
skap,  wat  die  gevolg  is  daarvan  dat  ons  land  groot  is  en  ons 
bevolking  gans  te  dun.  Jy  weet  byvoorbeeld  van  ’n  skrywer- 

boer  in  Noordwes-Kaapland,  van  nog  so  een  in  Klein  Draken- 
stein,  van  een  in  Middelburg  (Tvl. ).  Daar  is  van  hulle  wat 
minder  vereensaam  is  in  Kimberley,  Potchefstroom,  Port  Eliza- 
beth,  Durban  — tussen  mense,  maar  tog  ook  verwyder  van 
hulle  eie  „soort”. 

Die  vereensaming  in  die  moderne  grootstad  as  gevolg  van 
afstand,  verkeerstommiteite  e.a.  faktore  kan  net  so  ingrypend 
wees.  ’n  Skrywer  is  byvoorbeeld  in  Linden,  Johannesburg, 
werksaam,  en  een  in  Alberton.  En  tog  is  dit  net  so  onwaar- 
skynlik  dat  hulle  bymekaar  sal  uitkom  as  die  man  in  Middelburg 
en  die  een  in  Potchefstroom. 

Hierdie  vereensaming  ten  opsigte  van  sy  medeskrywers  en 
van  sy  medemens  werk  verskralend  in  op  sy  skeppingskrag. 

Maar  ook  in  ander  rigtings  dra  dit  by  tot  wedersydse 
verarming.  In  sy  nouer  omgang  met  sy  medeskrywers  en  sy 
medemens  kry  hy  immers  die  geleentheid  om  oor  sy  skeppings- 
werk  te  praat,  en  by  baie  het  dit  die  uitwerking  dat  hulle  so  — 
al  pratende  — tot  helderheid  kom  oor  wat  hulle  wil.  Want  dis 
nie  net  die  aangestemde  kritikus  wat  vir  die  kunstenaar  tot 
groter  helderheid  en  begrip  kan  help  nie,  ook  sy  vriende  — en 
dikwels  ook  sy  ,,teenstanders”  — kan  helderheid  vooruithelp. 

En  dan  natuurlik:  hoe  minder  die  skrywer  bekend  is  onder 
mense,  hoe  minder  is  sy  werke  bekend,  en  hoe  swakker  is  juis 
die  wisselwerking  tussen  kunstenaar  en  gemeenskap  en  hoe 
kleiner  dic  uitwerking  van  sy  vormingskrag  ten  goede. 

Nou  is  dit  natuurlik  bekend  dat  juis  in  ons  moderne  same- 
lewing  daar  allerlei  middels  is  om  daardie  vereensaming  te 
breek:  die  radio,  die  dagblad-  en  tydskrifpers,  die  rolprent  en 
grammofoonplaat,  en  elders  ook  die  beeldradio.  Op  sy  beste 
bly  dit  egter  altyd  ’n  ,,koue”  aanraking,  en  diegenes  wat  die 
verste  weg  woon  van  dié  ,,beskawingsgeriewe”  af,  bly  maar 
ook  die  onbekendste.  En  dan:  nie  almal  het  vriende  in  dié 
geslote  kringe  nie. 

Vir  die  verbreking  van  eensaamheid  kan  persoonlike  omgang 
nie  vervang  word  nie:  daardie  gesprek  tussen  skrywer  en 
skrywer,  tussen  skrywer  en  vriend  of  belangstellende,  tussen 
skrywer  en  gemeenskap  is  onvervangbaar. 

Maar  om  die  vereensaming  vrugbaar  op  te  hef,  is  optrede 
van  weerskante  af  voorvereiste. 

Toe  hierdie  saak  enkele  jaar  gelede  op  ’n  hoofbestuursbyeen- 
koms  van  die  Skrywerskring  in  Stellenbosch  bespreek  is,  is  die 
gedagte  uitgespreek  dat  bepaaldc  gemeenskappe  ’n  skrywer 
moet  ,,aanneem”. 

Kortliks  kom  die  gedagte  hierop  neer:  in  ’n  bepaalde  buurt 
neem  ’n  skakelkomitee  van  die  F.A.K.,  of  die  bestuur  van  die 

plaaslike  A.T.K.V.  of  onderwysersvereniging,  of  die  cen  of 
ander  skoolhoof  of  selfs  die  burgemeester  van  die  dorp  die 
voortou  en  belê  ’n  gesamentlike  bestuurs-  of  openbare  ver- 
gadering  van  alle  kulturele  en  opvoedkundige  liggame  binne  die 
grense  van  die  gemeenskap.  Daar  word  dan  besluit  watter 
skrywer  vir  die  jaar  aangeneem  word.  Dan  word  in  die  gcmeen- 
skap,  met  die  medewcrking  van  die  Departement  van  Onderwys, 
Kuns  en  Wetenskap,  ’n  ,,kunsweek”  in  die  gemeenskap  ge- 
organiseer  met  uitstallings  van  boeke,  en  openbare  byeenkomste. 
Gedurende  dié  week  is  die  aangcnome  skrywer  die  gas  van  die 
gemeenskap,  hy  kry  die  geleentheid  om  oor  sy  eie  wcrk  te  praat, 
sy  boeke  word  besonders  uitgestal,  die  plaaslike  biblioteek  maak 
’n  besondere  poging  om  sy  werke  volledig  te  bekom  en  uit  te 
stal,  hy  kry  die  geleentheid  om  met  plaaslike  en  omliggende 
skrywers  saam  te  verkeer  en  saam  op  te  tree.  Sodoende  word 
daar  'n  hegte  bevrugtende  vricndskapsband  gelê  tussen  'n  hele 
gemeenskap  en  hulle  aangenome  skrywer. 

Aanstaande  jaar  word  dit  herhaal,  met  ’n  ander  skrywer 
natuurlik,  en  na  ’n  paar  jaar  kom  dit  dan  vanself  so  dat 
die  Afrikaanse  skrywcr  nie  meer  vir  die  Afrikaanse  gemecn- 
skap  die  voorkoms  het  van  ’n  bobbejaan  in  ’n  glaskas  nie.  Die 
gemeenskap  word  daardeur  verryk  cn  die  kunstenaar  word 
daardeur  verryk  — omdat  die  wedersydse  vereensaming  op- 
gehef  word. 

Hierdie  gedagte  word  ,,in  die  middel  gelê”  van  die  gemecn- 
skap. 

T.  M.  HART 


SIMBOLIEK  EN  SIMBOLISME 

G.  Dekker  het  in  ’n  artikel  (,,By  die  herlees  van  Totius”) 
verwys  na  Totius  as  simbolis  met  die  waarskuwing  daarby 
dat  dit  nie  verwar  moet  word  met  die  negentiende  eeuse 
literêre  stroming  in  Frankryk  nie.  Soos  van  toepassing  op  Totius 
is  simboliek  vir  hom  ,,’n  aanduiding  van  ’n  wesenstrek  van  die 
kuns  van  ’n  digter  wat  weinig  opgaan  in  die  fisiese  skoonheid 
en  vreugde  en  wie  se  kuns  eerder  ’n  bepeinsing  is  van  die  dieper 
dinge  van  die  lewe  waarvan  hy  bewus  word  in  die  eenvoudig- 
sinvolle  dinge  van  die  natuur  en  die  mensbestaan.” 

’n  Ander  artikel:  ,,Oor  die  literêre  begrip  ,SimboIisme’  ” deur 
W.  de  Pauw  (T.v.L.  Jaargang  IV  nr.  2)  kom  nie  by  Totius  uit 
nic,  maar  konkludeer:  ,,vir  die  digkuns  van  die  Idee  in  die 
Europese  letterkunde  teen  die  einde  van  die  negentiende  eeu 
is  ,simboIisme’  die  aangewese  benaming.” 

By  albei  skrywers  gaan  dit  dus  oor  „simboIisme”.  Die  ecn 
verander  die  ou  opvatting  t.o.v.  ’n  bepaalde  digter  en  ’n  ander 
reserveer  dit  vir  die  Europese  ideekuns  tydens  ’n  bepaalde  eeu 
of  einde  van  ’n  eeu.  Maar  albei  het  ook  verder  gegaan.  Dekker 
het  by  die  herlees  van  Totius  vir  hom  rekenskap  probeer  gee 
van  wat  met  simboliek  in  die  kuns  bedoel  word  en  De  Pauw 
het  in  sy  genoemde  artikel  verwys  na  Eduard  Hartman  (?) 
se  ,,PhiIosophie  des  Unbewussten”  en  die  invloed  daarvan. 
Ook  Mallarmé  e.a.  word  genoem  (Frans  lyk  na  ’n  mooi, 
handige  en  (soos  Duits)  onvertaalbare  taal),  maar  veral  die 
volgende  is  treffend:  ,,In  elke  verskynsel  van  die  buitewêreld 
sien  die  digter  met  nuwe  oë  slegs  die  simbole  waaragter  die  ideë 
— die  werklikheid  — hulle  verskuil.  Dit  word  die  taak,  die 
roeping,  van  die  kunstenaar  om  die  goddelike  transposisie  te 
verwesenlik  tussen  die  feitlike  en  die  ideële  wêreld.” 

Om  nou  helderheid  te  kry  oor  wat  in  die  artikels  ter  sprake 
is,  moet  ons  kyk  na  die  betekenisse  wat  normaalweg  aan  die 
begrippe  simbool,  simboliek  en  dan  ook  simbolisering  geheg 
word.  Indien  dit  nagespeur  en  literêr  besien  kan  word,  behoort 
dit  moontlik  te  wees  om  te  bepaal  wat  die  literêre  begrip 
„simboIisme”  inhou. 


I 

Luidens  die  verklaringe  wat  in  ensiklopedieë  aan  hierdie 
terme  gegee  word^,  blyk  dit  dat  hoewel  hier  nie  spesifiek  daar- 
van  in  ’n  literêre  sin  gepraat  word  nie,  daar  tog  ’n  gemeenskap- 
like  basis  bestaan  waarvolgens  die  saak  literêr  benader  kan 

word.  Leksikaal  gesien  beteken  simbool  (Gr.  symbolon)  „teken 
voor  iets  wat  vir  die  Grieke  so  belangrik  was  dat  die  aan- 
geduide  ( gesimboliseerde)  en  die  werklike  voorwerp  in  die 
praktyk  dieselfde  was.^'’  Sodoende  sou  die  slang  = die  dood  en 
,.the  handled  cross"  =.  „life”  en  nie  net  ’n  teken  daarvoor  of 
daarvan  wees  nie.  Volgens  Winkler  Prins^®,  wat  die  simbool  o.a. 
ook  wysgerig  behandel,  word  daarmee  bedoel  dat  in  die  ver- 
houding  tussen  die  geestelike  aktiwiteit  en  die  wêreld,  die 
wêreld  nie  weerspieël  word  nie,  maar  daarvan  ’n  beeld  ontwerp 
word  kragtens  eie  wetmatigheid.  In  ’n  kunsskepping  vind  bv.  ’n 
aktiewe  vormgewing  plaas  wat  nie  ,,spieëlend  of  nabootsend” 
van  die  natuur  of  werklikheid  is  nie,  maar  wat  in  simbole 
geskied.  Kragtens  hierdie  vormgewing  skep  die  mens  die  gees- 
telike  werklikheid  op  die  natuurlike  werklikheid  as  grondslag. 

,,Brockhaus”i'^  sluit  hierby  aan  en  gaan  wat  die  toepaslikheid 
op  die  literatuur  betref,  selfs  verder: 

Das  Symbol  setzt  nicht  nur  Áhnlichkeiten  zwischen  ver- 
schiedenen  Erscheinungen  mit  einander  in  Beziehung,  sondern 
birgt  sie  auch  in  einen  inneren  Parallelismus  in  wechsel- 
seitiger  Abhangigkeit. 

Die  idee  van  innerlike  paralellisering  van  verskillende  ver- 
skynsels  in  ’n  onderlinge  afhanklikheid,  leen  hom  verder  tot 
toepassing  in  die  literatuur  wanneer  ons  let  op  wat  in  hierdie 
standaardwerk  oor  simbolisering  geskryf  word: 

Die  Symbolisierung  (symbolische  Darstellung)  unter- 
scheidet  sich  von  der  Abbildung  dadurch  das  fiir  sie  inhalt- 
liche  Áhnlichkeit  zwischen  Zeichen  und  Bezeichneten 
unwesentlich  ist. 

Simbolisering  is  dus  wesenlik  anders  as  uitbeelding  (,,Dars- 
tellung”)  omdat  die  inhoudelike  ooreenkoms  tussen  die  teken 
en  wat  daarmee  bedoel  (gesimboliseer)  word,  slegs  bykomstig 
(,,un  wesentlich”)  is.  Dit  stem  dan  ook  (vgl.  hierbo)  ooreen 
met  die  Griekse  opvatting.  Inhoudelik  is  die  begrippe  slang  en 
dood  nie  dieselfde  nie,  en  tog  word  hulle  aan  mekaar  gelyk 
gestel.  Die  gelykstelling  moet  dus  anders  as  deur  inhoudelike 
ooreenkoms  tot  stand  kom  en  gemotiveer  word. 

Brockhaus  gee  hierop  die  antwoord.  Die  simbool  dui  nl.  nie 
net  op  ,,ooreenkomste  tussen  verskillende  verskynsels  nie”,  maar 
stel  die  verskynsels  in  ,,’n  innerlike  (verborge)  paralellisering” 


1.  Die  voigende  ensiklopidieë  is  geraadpleeg: 

la.  Oosthoek’s  Encyclopaedie;  Utrecht,  1952. 

lb.  The  Encyclopedia  Americana;  New  York  — Chicago,  1947. 

lc.  Winkler  Prins  Encyclopaedie;  Amsterdam  — Brussel,  6de  druk,  1953. 

ld.  Der  grosse  Brockhaus;  Leipzig,  1934. 

(en  selfs  gelykstelling  volgens  die  Griekse  opvatting)  ..onder' 
ling  afhanklik”. 

Hiervolgens  kan  ons  nou  aanvoer  dat: 

(a)  simboliek  (in  die  algemeen)  die  benaming  is  vir  die 
gebruik  waarvolgens  ’n  saak  nie  self  genoem  word  nie,  maar 
d.m.v.  ’n  teken  (simbool)  aangedui  word; 

(b)  simbolisering  die  proses  is  waarvolgens  simboliek  tot 
stand  kom.  In  die  woordkuns  word  die  woord  bv.  met  'n  ander 
(simboliese  betekenis  gelaai  sodat  iets  anders  bedoel  word  as 
wat  gesê  word.  Simbolisering  lei  dan  ook  in  ’n  sekere  sin  tot 
betekenisoordrag  en  betekenisverandering  deurdat  die  ..inhoude" 
like  ooreenkoms”  tussen  die  gesimboliseerde  en  die  ervaard^ 
werklikheid  slegs  bykomstig  is. 

Op  grond  waarvan  is  hierdie  gebruik  nou  te  verdedig?  Kan 
die  eintlike  ding  wat  bedoel  word  dan  nie  in  bv.  ’n  gedig  gesê 
word  sonder  om  van  simbole  gebruik  te  maak  nie? 

II 

Vanaf  die  vroegste  tye  moes  die  mens  as  ..animal  rationale” 
van  die  simbool  gebruik  maak  om  sy  lewensprobleme  op  te  los. 
As  rasionele  wese  het  hy  bv.  van  die  een  of  ander  geestelike 
of  bonatuurlike  werklikheid  bewus  geword  — slegs  bewus 
geword  — sonder  om  die  ware  aard  daarvan  te  deurgrond.  Deur 
sy  onkunde  en  onvermoë  om  hierdie  dinge  te  deurgrond  het  die 
situasie  vir  hom  problematies  geword  en  moes  hy  vanweë  sy 
aard  iets  vind  om  die  problematiese  op  te  los.  Dit  het  hy  ge- 
doen  deur  ’n  substituut  te  vind  vir  die  onverklaarbare.  Hy  het 
dus  die  ..simbool”  aangewend  om  die  verskrikkinge  van  die 
realiteit  (verskrikkinge  vanweë  sy  onvermoë  om  te  deurgrond 
en  tog  reëel  vanweë  sy  aard  as  rasionele  wese)  te  besweer  of 
magies  te  beheers.  Die  baie  religieuse  handelinge  en  ritusse  van 
ou  heidense  beskawings  asook  die  bygelowe  en  taboes  wat  die 
moderne  mens  aankleef,  vanweë  sy  steeds  voortdurende  onver- 
moë  om  te  deurgrond,  is  bewys  hiervan. 

Kragtens  die  mens  se  aard  as  ,,animal  rationale”  is  hy  dus 
ook  ,,animal  symbolicum”,2  omdat  hy  as  redelike  wese  bewus 
is  van  lewensdinge  wat  vanweë  sy  beperkte  verstaanvermoë 
lewensraaisels  word  wat  hy  nie  kan  oplos  nie,  maar  uit  sy  aard 
opgelos  moet  word  en  dan  net  oggelos  kan  word  deur  dit  te 
versimboliseer.3  Maar  nie  net  die  primitiewe  mens  nie,  ook  die 


2.  Feidelson,  Charles  (Jr.):  Symbolism  and  American  Literature;  Chicago, 
1953. 

3.  Feidelson  sê  bv.:  "to  know  is  to  simbolize  in  one  way  or  another”,  a.w. 
bl.  52. 

digter  moet  simboliseer  as  hy  ’n  dieper  betekenis  wil  verwoord 
omdat,  soos  Plato  dit  reeds  gesien  het,  die  „tydelike”  slegs  ’n 
floue  afglans  van  die  ewige  is. 

Hierdie  ,,tydelike”  is  juis  dit  waarmee  die  kunstenaar  werk, 
terwyl  sy  eintlike  doel  is  om  ’n  bepaalde  boodskap  te  bring,  ’n 
dieper  betekenis  agter  die  sintuiglike  werklikheid  bloot  te  lê.  Op 
een  of  ander  wyse  moet  hy  die  ,,unsagbare”  sê  en  die  onsigbare 
sigbaar  maak.  Deur  ’n  aktiewe  vormgewing  skep  hy  dus  die 
geestelike  werklikheid  op  die  natuurlike  werklikheid  as  grond- 
slag. 

Die  gedig  ,,In  den  beginne”  van  Bertus  Aafjes^  illustreer 
hierdie  toestand  baie  mooi.  Voor  die  sondeval  besit  Adam  die 
vermoë  om  dinge  te  noem;  vind  hy  die  woord  wat  met  die 
objek  saamval:  „Adam  sprak  het  woord  en  het  werd  ding”, 
maar  daarna  kan  hy  slegs  by  benadering  noem;  moet  hy  sim- 
boliseer.  Sodoende  word  Eva  ook  vir  hom  onnoembaar: 

Alles  aan  u is  anders,  onbenaambaar, 

Slechts  vergelijkbaar.  Werelden  van  purpur 
Slapen  onder  uw  oksels,  zoet  en  donker. 

En  in  die  arendsnesten  van  uw  ogen 
Broedt  hunkring  op  bevrediging.  Ik  beeld 
Tot  in  het  onverstaanbre  .... 

In  Digter^  simboliseer  Opperman  ook  iets  van  hierdie  toe- 
stand  van  menslike  gebondenheid. 

In  hierdie  gedig  sê  die  digter  vir  ons  iets.  Hy  vertel  van  ’n 
banneling  op  Ceylon  wat  verlang  na  ’n  verlore  vaderland.  Op 
Ceylon  (ons  herken  dit  as  ’n  eiland)  bou  die  banneling  ,.in  die 
geel  gloed  van  die  kers”  ’n  skip  in  ’n  bottel.  In  sy  verbeelding 
onderneem  die  banneling  die  terugreis  na  sy  vaderland. 

Omdat  die  digter  nie  vir  ons  deurgaans  die  storie  van  die 
banneling  in  soveel  woorde  vertel  nie  en  tog  alles  daarvan 
suggereer,  raak  ons  aan  die  dink,  elaboreer  ons  hier  ’n  woord 
by  (bv,  „verbeelding”)  en  daar  kom  ’n  visuele  voorstelling  van 
die  onmoontlikheid  om  werklik  met  die  skip  die  see  aan  te  durf 
(dit  is  immers  klein,  nietig  en  in  ’n  bottel)  en  dan  het  ons  die 
hele  storie  van  die  banneling  op  Ceylon  wat  ’n  skippie  in  ’n 
bottel  bou.  En  tog  bevredig  hierdie  parafrase  nie.  Dit  is  vir  ons 
geen  verklaring  van  die  gedig  nie.  Aanvanklik  is  ons  soeke  na  ’n 
moontlike  verklaring  miskien  baie  oppervlakkig.  Indien  iemand 
aan  ons  wou  vertel  dat  ’n  banneling  op  Ceylon  ’n  skippie  in  ’n 
bottel  gebou  het,  waarom  het  hy  die  moeite  gedoen  om  dit  in 


4.  Vgl.  Grove,  A.P.;  „Die  nuwe  dans”  (Oordeel  en  Vooroordeel;  Kaapst.  — 
Johannesburg,  1958,  bl.  157). 

5.  Opperman,  D.  J.;  Groot  Versehoek;  2de  uitgawe,  Kaapstad,  1960,  bl.  225. 

digvorm  te  probeer  giet.  Selfs  ’n  digter  moet  tog  ’n  rede  hê 
waarom  hy  dig. 

’n  Tweede  poging  om  ’n  verklaring  te  vind  bring  ons  miskien 
tot  by  die  rym  en  rymwoorde  in  die  gedig:  stryd  x ewigheid, 
vaderland  x geëiland,  kers  x vers,  poort  x woord,  mas  x glas. 
Moontlik  het  die  digter  in  sy  soektog  na  rymwoorde  maar  by 
hierdie  groeperings  uitgekom  en  omdat  hy  deur  ’n  digwoede 
beklem  was  op  hierdie  wyse  die  verhaal  van  die  bouende  banne- 
ling  op  Ceylon  vertel.  Maar  genoeg  hiervan. 

Kragtens  die  titel  handel  die  gedig  oor  ’n  digter  wat  ,,deur 
die  smal  poort 

van  die  wonder" 

klein  stellasies  ..vers”  bou.  Hierdie  ,,stellasies  vers”  groei  dan 
tot  ,,boeg  en  mas  //  en  takelwerk.”  Die  arbeid  word  soos  in 
die  geval  van  die  banneling  snags  ,,in  die  geel  gloed  van  die 
kers”  — dus  met  moeite  — verrig.  Die  plek  waar  die  digter 
verban  is,  verskil  ook  van  dié  van  die  banneling.  Die  digter  is 
nl. 

êrens  in  die  ewigheid 
op  'n  Ceylon  verban. 

Die  gedig  handel  dus  nie  net: 

a.  oor  ’n  banneling  op  Ceylon  nie,  maar 

b.  ook  oor  ’n  digter  (die  digter)  wat  ook  ,,verban”  is. 

Maar  daar  is  ook  verdere  ooreenkomste  tussen  hierdie  ban- 

neling  en  die  digter.  Die  een  bou  ’n  skippie  in  ’n  bottel  en  die 
ander  ook.  Die  ,,stellasies  vers”  groei  nl.  ook  tot  skip-dinge: 
,,’n  boeg  en  mas  / / en  takelwerk”.  En  dan?  Vir  sowel  die 
banneling  as  die  digter  is  daar  ,,die  uiteindelike  / / reis  met 
die  klein  skip  / / geslote  agter  glas.” 

Min  of  meer  dieselfde  beelde  wat  betrekking  het  op  die 
banneling,  word  ook  op  die  digter  (of  andersom)  van  toepas- 
sing.  Die  beelde  kry  dus  nou  ’n  dubbele  funksie.  Dit  gebeur  ook 
met  banneling  en  digter  wat  eintlik  dieselfde  is;  innerlik  gelyk 
aan  mekaar  gestel  is  en  sodoende  meer  word  as  wat  hulle  as 
feitsake  aanvanklik  was.  Digter  is  nl.  nou  ook  banneling  en 
banneling  ook  digter,  skeppende  kunstenaar.  En  die  doel  van 
die  reis?  Die  banneling  wil  terug  na  sy  vaderland  en  die  digter 
skynbaar  ook.  Maar  waar  en  wat  is  die  vaderland  van  hierdie 
digter  wat  êrens  en  die  ewigheid  / / op  'n  Ceylon  verban”  is? 

,,In  die  ewigheid  verban”  dui  tog  nie  op  ’n  geografiese  ver- 
banningsoord  nie.  Hierdie  ,,plek”  waar  die  digter  ,,dag  na  dag 
geëiland  //  (ge)hou  (word)  met  horisonne  en  verlange”  is 
skynbaar  nie  ’n  plek  nie,  maar  eerder  ’n  toestand  waarin  die 
digter  vanweë  die  stryd  verkeer.  Sy  ,,verIore  vaderland”  is  dan 
ook  om  dieselfde  rede  nie  ’n  plek  nie,  maar  ’n  toestand  waarin 

hy  nie  met  (beperkende)  horisonne  of  (stimulerende)  verlange 
te  kampe  sal  hê  nie. 

Uit  die  gedig  leer  ons  hierdie  digter  ken  as  mens.  Sy  ..hori- 
sonne  en  sy  verlange  is  dus  ook  die  van  die  mens,  sy  ..verlore 
vaderland”  ook  die  mens  se  verlore  vaderland,  sy  „stellasies 
vers”  wat  hy  deur  ,,die  smal  poort  //  van  die  wonder”  bou  dus 
sy  aktiwiteit  waardeur  hy  weer  probeer  terugkeer  na  sy  verlore 
vaderland,  sy  voormenslike  en  voor-sondige  toestand. 

Naas  hierdie  digters  wat  ook  oor  die  poesie  (kuns)  dig,  is  daar 
diegene  wat  in  hul  kritiese  geskrifte  bewys  lewer  dat  hulle  ook 
wel  daaraan  dink,  voortdurend  daarmee  besig  is.  ’n  Voorbeeld 
hiervan  is  Totius  wat  in  sy  ,,De  Dichter  als  Ziener”^  uitdruklik 
verklaar  dat  dit  nie  die  digter  se  taak  is  om  ,,eie  idees  of  menin- 
kies  te  gee  nie,  maar  die  ewigheidsgedagte  te  spreek  deur  van 
die  sintuiglik-waarneembare  gebruik  te  maak  omdat  alle 
skeppingsdinge  ’n  hoër  waarheid  versinnelik”.®  Die  waarneem- 
bare,  konkrete  of  natuurlike  is  dus  nie  hoofsaak  nie,  maar  slegs 
’n  afskaduwing,  ’n  simbool  van  ’n  hoër  werklikheid. 

Totius'^  wys  verder  daarop  dat  (vgl.  ook  ,,In  den  beginne”) 
die  mens  na  die  sondeval  nie  meer  oor  die  vermoë  beskik  om 
dinge  te  noem  nie  en  dat  die  ware  digter  (kunstenaar)  as 
begenadigde,  die  taak  het  om  as  siener  op  te  tree  en  sodoende 
die  ewigheidsgedagtes  te  spreek  en  sy  mede  tydgebondenes  te 
laat  sien  wat  „agter  die  tralies  van  die  realiteit  ingehok  is”.® 
Die  ware  kunstenaar  wil  met  sy  ,,sienersoog”,  dus  dieper  ,,sien”, 
tot  in  die  verborge  deurdring.  Hierdie  roepingsbewustheid  en  die 
besef  dat  die  doel  alleen  deur  simboliek  bereik  kan  word,  vind 
ons  in  die  werk  van  die  meeste  ernstige  kunstenaars.  Ek  noem 
slegs  twee  voorbeelde  uit  die  Afrikaanse  letterkunde.  Van  Wyk 
Louw  is,  in  sy  vroeëre  werk  veral,  bewus  van  sy  roeping  as 
profeet,  terwyl  dit  by  Opperman  gaan  om  die  engel  wat  uit  die 
klip  verlos,  die  geestelike  wat  uit  die  konkrete  herskcp  moet 
word. 


III 

Aansluitend  by  bogenoemde  definisie  van  simbolisering  is  die 
simboliseringsproses  dus  die  wyse  waarop  die  kunstenaar  agter 


5.  Nienaber,  P.  J.:  Totius  — Digter  en  Profeet;  Johannesburg  1948;  bl. 
229+. 


6.  Vgl.  Cloete,  T.  T.:  ,,Totius  op  soek  na  ,oogbewyse’  ” (Nienaber,  P.  J.: 
Perspektief  en  Profiel;  Johannesburg,  1960;  bl.  209). 


7.  op  cit.,  bl.  230. 


8.  op  cit.,  bl.  211. 

die  feitlike  mededeling  'n  lewenswaarheid  sigbaar  laat  word. 
Die  simboliseringsproses  sluit  daarom  ook  die  middele  in  wat 
die  kunstenaar  aanwend  om  die  simboliek,  die  waarheid  agter 
die  feitlike  mededeling,  kenbaar  te  maak.  Die  kunstenaar  het  dus 
'n  bepaalde  ,,boodskap”  wat  hy  wil  tuisbring,  maar  doen  dit  nie 
soos  die  politikus  wat  stemme  werf,  die  fabrikant  wat  adverteer 
of  die  predikant  wat  vermaan  nie. 

Soos  enige  ander  mens  neem  die  digter  dinge  om  hom  waar: 
hy  sien  ’n  natuurtoneel,  ’n  ongeluk  op  straat,  'n  ywerige  mier; 
hy  hoor  die  koer  van  ’n  duif,  die  haastige  gewoel  van  die  stad, 
reëndruppels  op  ’n  dak;  hy  voel  die  koue  van  ’n  winteroggend 
teen  hom  opslaan,  die  brandpyn  van  ’n  wond;  hy  ervaar 
vreugde,  smart,  meegevoel,  of  hy  word  bewus  van  die  ervaring 
van  ander  deur  waarneming.  Dit  doen  die  digter  alles  soos 
enige  ander  mens,  maar  anders  as  baie  mense  ervaar  hy  hierdie 
tydelike  of  „toevaIIige”  dinge  in  die  dieper  samehang  met  ander 
verskynsels  en  reik  in  sy  kuns  — deur  van  hierdie  dinge 
gebruik  te  maak  — uit  na  die  geestelike  werklikheid  soos  hy 
dit  sien  of  soos  dit  vir  hom  op  daardie  bepaalde  oomblik  skemer. 
Die  konkrete  of  waarneembare  is  dus  nie  hoofsaak  nie  maar 
die  middel  tot  'n  doel,  en  tog  noodsaaklik  omdat  die  doel  nie 
daarsonder  bereik  kan  word  nie.  In  die  uitbeelding  van  die 
konkrete  voeg  die  kunstenaar  ’n  geestelike  dimensie  daaraan  toe. 
Hy  ,,simboIiseer”  dus,  sodat  daar  in  bv.  ’n  gedig  nie  meer  staan 
wat  daar  staan  nie,  ’n  boom  nie  meer  net  ’n  boom  is  nie,  ’n 
duif  nie  meer  ’n  duif  nie,  dic  ark  nie  Noag  se  ark  nie,  of  ’n 
beiteltjie  nie  ’n  beiteljie  nie. 

Simbolisering  is  dus  die  ,,weer-gee”  aan  die  leser,  hoorder  of 
tocskouer  van  bestaande  en  bekende  feite,  maar  op  so  ’n  wyse 
dat  dit  vanself  ’n  wyer  perspektief  open.  Trouens,  dit  is  juis 
’n  belangrike  vereiste  van  ’n  kunswerk:  dit  moet  vanself  die 
boodskap  daarin  ontsluit.  Dit  word  gedoen  deur  die  hele 
simboliseringsproses  en  die  middele  wat  met  die  doel  aangewcnd 
is.  Hierdie  simboliseringsmiddele  wat  in  dic  hele  proses  aktief  is, 
het  dus  nie  te  doen  met  die  uitbeelding  van  die  „feitelikhede” 
wat  in  ’n  kunswcrk  gegee  word  nie.  Slaag  die  kunstenaar  nie 
daarin  om  hierdie  proses  vanself  te  laat  plaasvind  nic,  beeld  hy 
slegs  of  stel  hy  hoogstens  die  feiteaanbod  allegories  gelyk  aan 
iets  anders.  In  die  laaste  geval  word  die  boodskap  slegs  kenbaar 
wanneer  die  werk  met  die  ,,regte”  (gcgewe)  sleutel  ontsluit 
word  soos  by  die  vcrvanging  van  x in  ’n  vergelyking. 

Simbolisering  verskil  daarom  dan  ook  van  uitbeelding  (vgl. 
Brockhaus  hierbo)  in  dié  opsig  dat  verskynsels  wat  normaalweg 
nie  gelyk  is  nie,  gelyk  gestel  word.  Dcur  die  proses  van  gelyk- 
stelling  word  die  sintuiglike  werklikheid  dus  simbool  van  iets 

anders.  Die  beelde  wat  in  die  uitbeelding  van  die  sintuiglike 
werklikheid  gebruik  word,  kry  dus  gaandeweg  binne  die  be- 
paalde  situasie,  deur  die  proses  van  simbolisering,  simbool- 
waarde.  Deur  ’n  bepaalde  „demonstrasie‘’  (die  simboliserings- 
proses)  word  ’n  beeld  dus  ’n  simbooL 

Die  begrip  simbool  het  vir  my  slegs  die  bogenoemde  betekenis. 
Dit  verskil  dus  van  wat  A.  P.  Grové  in  Woord  en  Wonder  (bl. 
78)  daarmee  bedoel  nl.  dat  dit  ’n  vorm  is  waarin  die  „digter- 
like  beeld”  kan  voorkom.^  Onder  die  ,,tradisionele  simbole”  wat 
ter  illustrasie  genoem  word  is  daar  o.a,  vis.  Bloot  die  feit  dat  dit 
algemeen  bekend  is  dat  die  eerste  Christene  die  teken  van  ’n  vis 
as  ’n  embleera  gebruik  het,  maak  nie  van  vis  ’n  literêre  simbool 
nie;  so  iets  bestaan  m.i.  glad  nie.  Binne  ’n  bepaalde  werk  kan  die 
(literêre)  simbool  egter  ontstaan.  Dit  gebeur  wanneer  ’n  digter 
bv.  die  beeld,  vis,  gaandeweg  so  „kleur”  dat  dit  ’n  „teken  vir 
iets”  word.  Daarom  dan  ook  dat  N.  P.  van  Wyk  Louwio  kan 
praat  van  „die  baiett  betekenisse  wat  die  simbool  kan 
hê.”i2 

Buite  die  natuurlike  verband  wat  ontstaan  uit  en  bestaan  in 
die  simboliseringsproses  kan  ons  dus  nie  praat  van  ’n  simbool 
nie,  want  slegs  ’n  beeld  kan  as  sodanig  apart  bestaan  en  altyd 
weer  in  ’n  uitbeelding  gebruik  word  solank  daar  inhoudelik 
ooreenkoms  is  tussen  die  begrip  en  waarvoor  dit  gebruik  word. 
Wanneer  ’n  kunstenaar  ’n  boom  of  enigiets  uitbeeld,  realisties, 
ekspressionisties  of  individualisties  teken,  is  daardie  bepaalde 
voorwerp  nog  nie  ’n  simbool  nie  en  het  die  kunstenaar  dus  nog 
nie  gesimboliseer  nie.  Realisties,  ekspressionisties,  ens„  dui  op 
die  stylaard  van  ’n  kunstenaar  en  is  nie  ’n  aanduiding  van  die 
„grootheid”  van  die  kuns  wat  in  een  van  hierdie  stylrigtings 
geskep  word  nie.  Wat  ek  onder  simbolisering  verstaan,  vervul 
egter  juis  hierdie  funksie  omdat  dit  direk  te  doen  het  met  die 
skeppingaktiwiteit  van  die  kunstenaar. 

Wanneer  Totius  bv.  ’n  boom  uitbeeld  en  selfs  praat  van 


9.  Grové  se  opvatting  kom  natuurlik  min  of  meer  ooreen  met  die 
„tradisionele”  beskouing  van  o.a.  Wellek  en  Warren  in  Theory  of  Literature. 
Uit  Ig.  bron  blyk  dit  egter  dat  so  ’n  opvatting  talryke  probleme  oplewer. 
Kayser  Das  sprachliche  Kunstwerk)  verklaar  agter  t.o.v.  „Epiek”:  „Wie  in 
der  lyrik  kann  das  Bild  leicht  zum  Symbol  werden”,  wat  my  opvatting 
onderskryf. 


10.  Louw,  N.  P.  van  Wyk:  „Altyd  moeiliker  poësie”  (Swaarte-  en  Ligpunte) 
Kaapstad — Johannesburg,  1958;  bl.  58  + . 


11.  Ek  kursiveer. 


12.  Indien  ’n  simbool  as  sodanig  apart  kon  bestaan  sou  dit  slegs  een  betekenis 
kon  hê.  Vgl.  ook  weer  Kayser  se  opvatting  nl.  dat  ’n  beeld  ’n  simbool  word. 

„beeld  van  my  skuld”,  het  ons  inderwaarheid  met  'n  beeld  te 
doen,  ’n  beeld  wat  realisties,  of  hoe  ook  al,  geteken  is.  Maar 
wanneer  hy  nou  gaandeweg  in  sy  uitbeelding  die  boom  so  belig 
dat  dit  meer  word  as  ’n  natuurlike  boom,  dat  ’n  ander  werklik- 
heid  agter  die  boom  sigbaar  word,  kan  ons  praat  van  sim- 
bolisering.  Die  proses  van  uitbeelding  word  dus  ’n  proses  van 
simbolisering  wanneer  die  kunstenaar  bepaalde  middele  in  die 
werk  aanwend  om  daardie  ,,iets-meer-as'die-feitlike”  sigbaar 
te  maak. 

Dit  is  dan  ook  waarom  die  nagaan  van  die  simboliserings- 
proses  m.i.  so  belangrik  is.  Deur  hierdie  proses  en  die  middele 
wat  daarin  voorkom  te  bepaal  en  met  dié  in  die  werk  van  ander 
kunstenaars  te  vergelyk,  het  ohs  ’n  kriterium  vir  die  benadering 
van  ’n  kunswerk. 

Die  suiwerste  vorm  van  simbolisering  ontstaan  m.i.  wanneer 
die  simboliseringsmiddele  aan  bepaalde  ,,poëtiese”  vereistes  vol- 
doen.  Hiermee  word  bedoel  dat  die  digter  bv.  deur  ontginning 
van  die  taal,  ,,dramatisering”  van  die  stof  en  die  hele  demon- 
strasie  in  die  gedig,  die  simboliese  vermenslik.  Die  feitelike 
mededeling  moet  dus  in  die  gedig  self  ,,spontaan  simboliek 
word,  sonder  'n  bewuste  ,,oorskakeling”  deur  die  digter.  Waar 
dit  nie  die  geval  is  nie,  word  die  simbolisering  nie  noodwendig 
verdring  nie,  maar  ontstaan  daar  ’n  verlies  van  poëtiese  kwali- 
teite.  Die  hele  saak  sit  dus  vir  my  so  inmekaar: 

(a)  Die  kunstenaar  het  ’n  bepaalde  boodskap  (nie  ’n  dog- 
matiese  les  of  preek  nie)  wat  hy  wil  bring;  dit  vorm 
m.i.  altyd  die  uitgangspunt. 

(b)  Dcur  sy  uitbeelding  kan  die  proses  soos  volg  verloop: 

(i)  die  feitelike  werklikheid  word  deur  ontginning 
spontaan  simboliek; 

(ii)  deur  bewuste  skakeling  binne  die  werk,  word  die 
simboliese  daaragter  ,,veronderstel”; 

(iii)  die  feitelike  werklikheid  word  van  ’n  sleutel  voor- 
sien  — buite  die  werk  — waarmee  die  verband 
tussen  wat  gegee  is  en  bedoel  word,  as’t  ware 
ontsluit  moet  word. 

In  hierdie  laaste  geval  kan  ons  nie  praat  van  simbolisering  nie, 

hoogstens  van  ,,allegoriese  gelykstelling”. 

« # * 

Samevattend  kan  ons  nou  beweer  dat; 

(a)  simboliek  ontstaan  wanneer,  deur  ’n  bepaalde  proses, 
feitsake  so  uitgebeeld  word  dat  agter  die  feitelike  werk- 
likheid  ’n  lewenswaarheid  kenbaar  word; 

(b)  simbolisering  die  proses  is  waarvolgens  bestaande  en 
bekende  feitelikhede  op  so  ’n  wyse  ontgin  word  dat  ’n 

bepaalde  lewenswaarheid  uit  die  sintuiglike  werklikheid 
(die  feite-aanbod)  sigbaar  word: 

(c)  simboliseringsmiddele  bepaalde  skakels  is  waarmee  die 
sintuiglike  werklikheid  aan  die  simboliese  verbind  word: 

(d)  'n  simbool  ontstaan  wanneer  een  saak  in  'n  bepaalde 
situasie  ontgin  en  innerlik  gelyk  gestel  word  aan  iets 
anders,  sonder  dat  daar  noodwendig  inhoudelike  ooreen- 
komste  bestaan. 

En  wat  is  simbolisme  nou? 

Hierop  sou  ek  antwoord:  ’n  Wesenskenmerk  van  alle  ware 
kuns  wat  op  sy  beurt  nie  duister,  boos  of  eksperimenteel  is  nie. 
Veel  meer  as  ’n  geskikte  term  om  die  vernuwing  aan  die  einde 
van  die  I9e  eeu  in  Europa  te  benoem  is  dit  ’n  voorwaarde  vir 
kuns. 

T.  M.  HART 


OFFERANDE 

Die  nag  is  swart.  Stik  die  duister 

wat  om  my  vou.  Lalele  Lalele 

Dis  my  kind  en  ek  die  leier 

van  hierdie  groep.  Lalele,  Lalele 

Die  een  wat  die  klou 

van  die  reënvoël  dra, 

hy,  die  reënmaker  kla 

dis  ’n  boosheid  wat 

die  wolke  bind, 

van  die  gras  die  dou 

laat  damp,  die  dier  verslind. 

’n  Boosheid  groot  en  swart. 

Dis  my  kind,  Lalele. 

Ek  het  hom  verwek. 

Sy  moeder  en  ek 

was  bly 

Die  nag  is  swart. 

Die  mure  knel. 

— Voel  so  die  dier 
wanneer  die  strik  al  nouer  trek? 

Móre  as  die  son  rooi 
oor  die  vertes  van  jou  poel 
moet  ons  hom  gee. 

My  kind,  my  seun. 

Die  leiers  van  die  jonges. 

Jou  kake  is  die  dood 

Waarheen  sal  jy  sy  bene  spoel? 

’n  Arm,  ’n  nael,  sy  hart? 

— lets  van  hom?  Lalele 

pynig  hom  tog  nie 

Lalele  . . . Sal  Lalele  smart 
ook  ken?  Wil  jy  nie  maar 
vir  hom  wat  met  die  geeste  praat 
’n  ander  offer  vra?  Beeste 
uit  my  kraal.  ’n  Jong  vers 

waarvan  die  vleis  nog  sag 

Lalele,  pynig  hom  tog  nie. 

Hy  eet  vanaand  nog  soet 

— vir  jou. 

Hy  lag,  sy  oë  gloei  en  kyk  so  ver  . . . 

— na  jou? 

Hy  gaan  nou  slaap  en  droom 

— van  jou? 

Gun  hom  hierdie  slaap. 

Dit  is  soos  reën  waarna 
ons  smag 

— Sal  hy  die  reën  kan  bring 
vannag? 

Lalele,  laat  hom  slaap. 

Sal  nog  twee  beeste 

uit  my  kraal  nie  tog 

’n  ander  offer  goed  laat  wees. 

Hy  wat  met  die  geeste 
praat  moet  weer  probeer 

— Ken  Lalele  ook  die  vrees? 

Dit  was  ek  wat  toe  moes  sterf, 
maar  vreemde  magte  het  ons  gebind. 
Hier  word  ons  soos  ’n  gerf 
gepak  met  are  teen  die  wind 
om  uit  te  droog  my  kind. 

Beddens  in  ’n  hospitaal. 

Vier  jaar  in  myne  ondergrond. 

En  ver  terug  ’n  lamferpaal. 

’n  Seun,  ’n  watergat  en  krokodil 
’n  Stam,  ’n  vrou  en  waterkuil. 

’n  Predikant  en  das  en  krokodil. 

’n  Waterkraan  en  bad  en  waterkuil. 
’n  Hospitaal  en  bed  en  doringboom. 

En  ver  terug  'n  vader  en  sy  lam. 

’n  Mes  en  vuur  en  hart. 

’n  Vraag  vol  ongeloof  en  baie  smart. 

— ’n  Bok  met  horings  en  ’n  Lam. 


ARBEIDERS 

Tussen  rotslys  en  moeras 
kap  hul  aan  ’n  harde  pad 
wat  met  elke  kronkel 
blykbaar  verder  dwaal  as  wat 

hul  voorberei  op  was. 

Maar  met  krag  in  elke  spier 
en  meer  nog  in  hul  bloed, 
swoeg  hul  in  die  gloed 
en  skynsel  van  hul  waarheidsin. 


WAS  DIT? 

Het  U geroep,  geëis  dat  ek  moet  gaan? 

Ek  het  niks  o Heer,  as  net  die  waan, 
die  ydel  dink  en  hoogmoed  van  die  jeug 
wat  broksgewys  soos  waterplassies  na  ’n  reën 
nog  laafnis  skenk;  die  waan  verhef  tot  deug 
en  in  my  troebel  dink  net  vaag  omlyn  die  vreug 
dat  alles  tog  nie  so  sal  sterf. 

Was  dit  U stem  of  net  ’n  droom? 


DIE  WATERLELIE 

Oornag  het  jy  vanuit  die  donker 
diepte  van  die  vuil  moeras, 
tussen  biesiepol  en  watergras, 
na  die  helder  lig  omhoog  gegroei, 
om  groenerig  en  wit  die  oog  te  vang. 

Bo  die  dieper  roersels  van  die  poel 
waaruit  jy  spuit,  waarin  bruin-koel 
modder  maal,  is  jy  vanuit  die  skulp 
na  helder  lig  en  klip  en  staal  gevoer. 

— As  kern  maar  ook  as  onderdeel. 

Die  wilde  eend  het  toe  die  son  opkom 
sy  biesiebed  verlaat  en  om  en  om 
in  wye  kring,  kop-onder-water  langs 
gesirkelsoek  en  in  die  vroeë  glans 
’n  skaduwee  oor  jou  gegooi 

Meteens  het  hy  met  wilde  vlerkgeklap 

die  bloutes  bo  die  water  ingeseil 

Helder  druppels  uit  sy  laaste  watertrap 
waaier  wyd  oor  biesiepoel  en  waterwier 
wyl  een  stadig  afrol  in  jou  kelk. 

DIE  EILAND 

Op  ’n  goeie  aand  sit  twee  vriende  teenoor  mekaar  in  ’n  klein 
kroeg  en  sjerrie  drink.  Daar  is  nie  veel  uiterlike  verskil  tussen 
hulle  nie,  tensy  mens  die  blas  vel  van  die  een  vergelyk  met  die 
bleek  gesig  van  die  ander.  Mens  sou  ook  die  blas  man  se  oë  as 
rustig  kon  bestempel,  as  jy  oppervlakkig  kyk,  in  teenstelling  met 
die  bleek  man  se  onrus,  maar  dis  eerder  ’n  weerspieëling  van  die 
innerlike. 

Dis  blas  man  praat  lank  en  ernstig: 

,,Waarom  raak  jy  nie  van  my  ontslae  nie?  ” vra  hy.  ,,Jy 
dreig  al  lank  om  dit  te  doen.  Voer  jou  dreigement  uit,  sonder 
versuim.  Glo  my,  ek  brand  om  die  uiteinde  van  jou  hoë  ideale 
te  sien.” 

,,Ek  doen  wat  ek  wil  en  wanneer  ek  wil”,  smaal  die  man  met 
die  bleek  gesig. 

,,So?  Jy  beskou  jouself  dus  as  volkome  vry.  Geluk  met  die 
illusie.  Ongelukkig  is  illusies  so  kortstondig  soos  die  mis;  dit 
verdwyn  voor  die  eerste  móreson.” 

,,Ek  haat  jou!” 

,,Klaarblyklik,  my  vriend.  Maar  ek  herhaal:  waarom  duld 
jy  my  dan?  Of  aanbid  mens  dié  dinge  wat  jy  haat?” 

,,Ek  gaan  bewys  dat  ek  jou  na  willekeur  kan  behou  of  ver- 
nietig”,  roep  die  jongman  uit.  ,,Jy  is  aan  my  gebonde,  maar  jy 
is  ook  aan  my  wil  onderworpe.” 

Die  blas  man  lag  bejammerend. 

,,Jy  kan  dus  van  my  ontslae  raak  as  jy  wil?” 

,,Ek  kan!  Ek  kan  in  myself  keer  en  jou  so  uitsluit.” 

,,Ha-ha-ha.  My  arme  eensame  vriend,  jy  het  my  nodig,  jy 
kan  nie  sonder  my  bestaan  nie.  Jy  verlang  na  eensaamheid? 
Goed,  ek  aanvaar  dit  geredelik;  ek  probeer  altyd  alle  mense 
verstaan.  Maar  as  jy  eensaam  is,  verlang  jy  na  my.  Ja,  ja, 
moenie  stry  nie,  jy  verlang  intens  na  my.  Op  hierdie  oomblik 
is  jy  in  ’n  konflik  gewikkel;  jy  kan  nie  besluit  wat  jy  wil  hê  nie. 
Dit  is  wat  eensaamheid  is,  my  jong  vriend;  onrus,  verlange, 
hunkering.  Met  ander  woorde,  ek  is  ook  eensaam  . — op  my 
eie  manier.  Natuurlik  glo  jy  dit  nie;  jy  beskou  jouself  as  verhewe 
bo  die  alledaagse.  Is  dit  nie  so  nie?  Luister,  ek  sal  jou  sê  wat  jy 
doen.  Jy  volg  die  roepstem  van  jou  hart;  jy  onttrek  jou  aan  die 
samelewing;  jy  word  as  ’t  ware  ’n  geestelike  kluisenaar.  Jy  kan 
desncods  ’n  dagboek  begin  en  jou  verhewe,  individualistiese 
gedagtes  getrou  neerskryf.  Verseël  dit  sodat  niemand  ooit  uit- 
vind  hoe  jy  werklik  voel  nie.  Dit  sal  jou  ’n  gevoel  van  grootheid 

gee.  Verstaan  jy  wat  ek  bedoel?  Jy  moet  ly,  jy  moet  verstote, 
ontreddcrd  voel,  ’n  enkeling  in  ’n  wêreld  van  gemeenskaplike 
bande.  Om  eerlik  te  wees,  ek  hoop  jou  eksperiment  slaag.  Dis 
werklik  tragies  om  al  die  mislukking  te  aanskou.  Almal  faal, 
almal  keer  terug  na  die  bron.  A,  die  gees  van  die  jeug  is  een 
lang  eksperiment!” 

,,Dis  nie  ’n  eksperiment  nie”,  roep  die  jong  man  uit. 

,,’n  Permanente  breuk  dus?  ’n  Geestelike  opstand  teen  die 
verrotte  maatskappy  met  sy  dorre  eenvormigheid?” 

•Ja!  Ja!” 

,,Jy  laat  my  treurig  voel”,  sê  die  blas  man  somber.  ,,Dis 
jammer,  want,  jy  sien,  dit  pas  nie  by  my  aard  nie.  Ek  is  van 
nature  ’n  opgeruimde,  vrolike  kêrel  wat  die  lewe  neem  soos  dit 
kom.  Gun  my  dus  my  sinisme;  elke  man  handel  na  eie  aard. 
Wil  jy  jou  nie  maar  besin  nie?  Daar  is  nog  tyd.  Nie?  Dis 
jammer,  bitter  jammer.  Gaan  jou  gang,  my  goeie  vriend,  en  alle 
voorspoed.” 

Die  bleek  jongman  staan  op  en  steek  sy  bewende  hand  uit. 
Die  spiere  op  sy  gesig  ruk  soos  styfgespanne  draad. 

..Vaarwel,”  sê  hy  met  kurkdroë  lippe. 

,,Tot  siens,”  sê  die  blas  man,  en  drink  sy  sjerrie  tydsaam. 

Die  jongman  skryf  dieselfde  aand  in  sy  dagboek: 

31  Desember:  Is  dit  waar?  Is  ek  ’n  enkeling?  Hoe  goddelik, 
hoe  verruklikl  Eindelik  is  ek  vry!  Eindelik  het  ek  weggebreek 
van  die  gemecnskap  om  myself  te  wees.  Myself!  Is  dit  moontlik? 

Ek  moet  na  iets  soek  om  my  nuutgevonde  persoonlikheid  uit 
te  druk,  iets  waarmee  ek  myself  kan  rehabiliteer.  Ek  moet  ’n 
daad  verrig  wat  my  individualiteit  vir  ewig  sal  bevestig.  Wat? 

Maar  eers  moet  ek  myself  ten  volle  leer  ken,  eers  moet  ek  my 
siel  in  oënskou  neem.  Ek  sal  my  jeug  beskryf.  Hoe  moet  ek 
begin?  Hoe  druk  mens  die  gewaarwordinge  wat  jy  as  kind 
geken  het,  in  woorde  uit?  Objektiwiteit,  dis  die  geheim.  Ek 
moet  apart  staan  en  alles  van  vooraf  herdink. 

Ek  het  grootgeword  in,  wat  mense  in  die  omgang  beskryf  as 
’n  goeie  Christelike  huis.  (O,  die  valsheid  van  veralgemenings!) 
My  herinneringe  is  dus  nou  verweef  aan  die  konserwatiewe 
godsbegrip.  In  my  verbeelding  sien  ek  myself  duidelik  uitgetof 
in  ’n  ernstige  sondagspak  en  ’n  nog  ernstiger  uitdrukking  op  my 
gesig  om  by  die  psalmboek  te  pas.  In  dic  kerk  was  dominee  wat 
na  die  plafon  gestaar  het  asof  hy  God  van  aangcsig  tot  aangesig 
aanskou,  en  jaarliks  het  vrome  vroue  by  kerkbasaars  koeksusters 
verkoop  asof  dit  die  koninkryk  van  die  hemele  is  wat  hulle  in 
paaiemente  vir  ’n  paar  geldstukkies  verkwansel 

Nee,  nee,  dit  lei  nêrens  heen  nie.  Woorde  is  leeg,  herinne- 
rings  is  niks  mcer  as  ontvlugting  nie.  Ek  moet  iets  doen,  iets 


28 


ontsettends,  iets  wat  my  individualiteit  bo  alle  twyfel  sal 
bevestig. 

1 Januarie:  Ek  moet  iets  doen,  iets  konstruktiefs.  Ek  moet  aan 
die  wêreld  toon  wie  en  wat  ek  is.  Die  gemeenskapsmens  sal 
universiteit  toe  gaan  om  kennis  op  te  doen  en  homself  uit  te 
leef.  Hy  sal  lesings  bywoon,  luister  na  ’n  verveelde  professor 
se  vervelige  toesprake  wat  hy  êrens  gelees  het,  hy  sal  partytjies 
hou  en  joolkoninginne  kies  ter  wille  van  sosiale  gebruik  . . . nee, 
dis  kleinlik,  vulgêr,  die  vrug  van  'n  doellose  gemeenskap!  Ek  sal 
uitstyg  bo  hierdie  dwaasheid,  ek  moet  dit  verwerp,  genadeloos 
verdoem.  Wat  kan  hierdie  sogenaamde  geleerdheid  my  per  slot 
van  rekening  bring?  Wat  is  ’n  graad  anders  as  ’n  aanwysing 
aan  die  gemeenskap  om  jou  met  ’n  sekere  maatstaf  te  meet? 
Hulle  beskou  dit  as  hulle  reg  en  plig  om  elkeen  se  waarde 
volgens  vasgestelde  norme  te  bepaal,  en  hulle  veg  daarvoor 
asof  die  beloop  van  hulle  lewe  daarvan  afhang. 

Nee,  ek  weier  om  aan  sulke  bombastiese  onopregtheid  mee  te 
doen.  My  pad  is  suiwer,  sonder  kompromis.  O,  hoe  haat  ek  sulke 
skynbelangrikheid! 

5 Januarie:  Ek  was  gisteraand  by  Elize.  Sy  was  in  een  van 
haar  gemoedelike  buie.  Sy  was  aanvanklik  nie  eers  kwaad  dat  ek 
haar  verwaarloos  nie. 

,,Rita  het  ons  na  haar  partytjie  genooi  ”,  het  sy  op  haar  skie- 
like  manier  gesê.  „Ons  moet  gaan,  Jacques”. 

,,Waarom?”  vra  ek  uit  die  hoogte. 

Sy  frons.  ,,Moenie  verspot  wees  nie,  Jacques;  dis  nie  nou 
tyd  daarvoor  nie.” 

,,Waarom?”  herhaal  ek.  ,,Waarom  moet  ons  gaan,  my  liefste? 
Hm?  Vertel  my;  ek  is  nuuskierig  om  te  weet.” 

,,Ons  gaan  natuurlik  omdat  ons  genooi  is,”  roep  sy  uit.  ,,Dis 
ordentlike  maniere,  of  weet  jy  nie  wat  goeie  maniere  is  nie?” 

Ek  ignoreer  die  onverdiende  steek  en  sê  sarkasties:  ,,Werk- 
lik?  Ons  gaan  omdat  ons  genooi  is?  Ons  het  nie  ’n  wil  van  ons 
eie  nie;  ons  doen  dinge  sommer  net  om  ander  te  plesier,  omdat 
ander  mense  dit  van  ons  verwag?  Hm?  Wat  ’n  briljante  rede! 
As  ek  jou  sê  ons  gaan  nie  juis  omdat  ons  genooi  is,  meisie,  wat 
sê  jy  dan?” 

,,Ons  het  nie  ’n  rede  om  weg  te  bly  nie,  ” volhard  sy  in  haar 
blindheid. 

,,Nie  rede  om  te  bly  nie?”  herhaal  ek  verstom.  ,,Het  ons  rede 
om  te  gaan:  dis  die  vraag,  het  ons  ’n  individuele  rede?” 

„Jy  is  van  jou  kop  af,  dis  jou  moeilikheid,”  snak  sy  na  haar 
asem.  „Jy  word  elke  dag  onmoontliker,  Jacques;  ek  begin  moeg 
word  vir  jou  grille  en  fieterjasies”. 

„Ek  is  maar  net  wat  ek  is,  meisiekind”,  sê  ek  kalm  en  hou 
haar  swart  oë  dop  om  te  sien  of  sy  verstaan.  „Kan  jy  nie  die 
eenvoudige  waarheid  insien  nie?  Jy  wil  soos  ander  mense  wees; 
jy  wil  partytjies  hou,  en  waarom?  Omdat  jy  genooi  is!  Waar  is 
jou  wilskrag  om  nee  te  sê?” 

,,Wie  sê  ek  wil  nee  sê?”  vra  sy  met  ’n  vernietigende  blik  in  my 
rigting. 

,,Ek  weet  jy  wil,”  roep  ek  uit.  ,,Dis  die  behoefte  van  elke  mens 
se  siel.  Kyk  na  my.  Sien  jy,  jy  kan  nie,  jy  kan  nie.  Jy  voel 
skuldig.  Jy  vlug  weg  van  jouself;  jy  is  bang  om  alleen  met  jou- 
self  te  wees.  Het  jy  al  ooit  stilgestaan  en  ’n  spul  lawaaimakers 
bekyk?  Almal  is  eners,  almal  het  net  een  doel,  en  dit  is  om 
aandag  te  trek.  En  verder,  liewe  meisie,  elkeen  se  maag  is  sy 
god!” 

,,Jy  is  mal”,  sê  sy  beslis,  ,,stapelgek!” 

,,Probeer  dit  ontken”,  skree  ek  triomfantlik,  en  ek  sien  dat  my 
pyl  sy  doel  bereik  het.  ,,Die  ontsettende  waarheid  kan  nie 
ontken  word  nie,  liewe  mens!  Almal  se  handelinge  is  ’n  variasie 
op  die  ou  tema.  Individualiteit  is  verloën,  almal  is  vasgevang  in 
die  ewige  kringloop  van  oorsaak  en  gevolg.  En  jy,  Elize,  jy  van 
alle  mense,  wil  my  een  van  hulle  maak.  Jy  verwag  dat  ek  my 
moet  verloor  in  die  massa!” 

,,Jy  was  al  die  jare  tevrede  om  jouself  te  verloor”,  sê  sy  koel, 
smalend.  ,,Ek  kan  my  nie  herinner  dat  jy  voorheen  enige 
besware  geopper  het  nie.  Wat  het  skielik  oor  jou  lewer  geloop?” 

,,Ek  het  nou  die  ware  lig  ontdek”,  roep  ek  uit,  en  ek  is  seker 
sy  hoor  die  pyn  in  my  stem  want  haar  oë  word  groot.  Ek  gryp 
haar  mollige  handjies  in  myne  vas.  ,,Elize,  liewe  kind,  besin 
jou.  Glo  my,  hierdie  passie  wat  in  my  woed,  is  nie  ter  wille  van 
mý  nie.  Dit  sou  selfsugtig  en  kleinlik  wees.  Nee,  dis  ter  wille 
van  die  mensheid.  Ons  is  besig  om  onder  te  gaan,  liewe  mensie; 
ons  moet  hierdie  eenselwigheid  afskud.  Ons  moet  terugkeer  na 
individualiteit! 

Sy  ruk  haar  hande  parmantig  weg. 

,,Ek  dink  jy  probeer  ’n  grap  maak,”  sê  sy  onverskillig.  ,,Ek 
is  jammer,  Jacques,  my  vriend,  ek  vind  dit  nie  snaaks  nie.  In- 
teendeel!  Ek  het  jou  voorheen  gesê  jy  moenie  probeer  om  grappe 
te  maak  nie;  jy  het  nie  talent  in  daardie  rigting  nie.  Jou  geestig- 
heid  is  vervelig  en  pateties.” 

Is  sy  werklik  so  ver  gevalle?  Is  sy  dan  totaal  verlore?  O, 
lyding  van  die  eensame  siel,  hoe  diep  is  jou  vernedering  nie? 
Nee,  nie  jou  vernedering  nie;  jou  verheffing,  want  in  jou  een- 
saamheid  en  in  jou  pyn  lê  jou  grootheid! 

,,Jy  moet  ’n  boek  skryf,  Jacques,”  onderbreek  sy  my  edel, 
individuele  gedagtes.  ,,Daar  is  baie  mense  wat  dit  sal  lees  en 

die  kritici  sal  daarvan  hou.  Buitendien,  almal  wat  soos  jy  is, 
skryf  ’n  boek.” 

Ek  antwoord  nie.  Ek  is  nie  in  staat  tot  woorde  nie.  Die 
gedagte  dat  mense  my  diepste  gevoelens  sal  ken  en  onver- 
skillig  daarteenoor  sal  staan,  walg  my.  Nee,  ek  sal  net  my 
dagboek  voltooi.  Dis  net  vir  my  bedoel,  dis  ’n  uiting  van 
individualiteit. 

O Elize,  hoe  kan  jy  so  blind  wees  om  nie  my  grootheid  raak 
te  sien  nie! 


8 Januarie:  Ek  mis  haar.  Ek  mis  haar  verskriklik.  Hemel,  ek 
moet  haar  vergeet;  sy  is  nie  my  soort  nie;  sy  is  een  van  hulle. 

Ek  sal  aan  haar  skryf.  Liewe  Elize,  ek  dink  nog  altyd  aan  ons 
gesprek,  en  dan  is  daar  verlange  in  my,  verlange  dat  jy  ook 
mag  sien.  O Elize,  ek  voel  groot.  Kan  jy  jou  voorstel  hoe  ’n 
gevangene  voel  na  ‘n  leeftyd  van  afsondering,  wanneer  hy 
plotseling  in  die  vrye  wêreld  staan?  Probeer  verstaan,  liewe 
kind;  my  hart  is  nie  meer  myne  nie;  my  lewe  word  voortaan 
aan  die  mensheid  gewy.  As  jy  maar  net  deel  kon  hê  aan  die 
heerlike,  manjefieke  metamorfose  . . . 

Nee,  sy  sal  nie  verstaan  nie.  Ek  is  gedoem  om  alleen  te  ly, 
alleen  my  droom  na  te  jaag.  Ek  moet  haar  vergeet.  Vaarwel, 
Elize,  vaarwel  vir  ewig  . . . 

O,  grootheid  van  die  eensaamheid! 

16  Januarie:  Ek  moet  wegbreek  uit  hierdie  eng  bestaan  en  iets 
groots  verrig.  Maar  hoe  kan  ek  in  hierdie  atmosfeer?  Kompro- 
mitteer  ek  miskien  nog  te  veel?  Waarom  het  ek  gisteraand  saam 
met  vader-hulle  na  die  teater  gegaan?  Waarom  was  ek  swak? 
’n  Blondine  het  die  rol  van  'n  bordeelhoudster  gespeel  en  almal 
was  klaarblyklik  geroer  deur  haar  goedkoop  wanhoop.  O,  hoe 
het  dit  my  gewalg?  Ek  voel  verlaag,  onrein! 

Ek  moet  vergeet  . . . vergeet . . . vergeet  . . . 


17  Januarie:  Ek  ís  wat  ek  is:  dit  is  ’n  onomstootlike  feit; 
niemand  kan  dit  van  my  wegneem  nie. 

Het  ook  Elize  van  my  afgesterf,  soos  al  die  ander  dinge? 
Is  dit  moontlik  dat  sy  vroeër  so  naby  my  kon  gewees  het? 

Ek  verlang  na  haar.  Maar  ek  sal  nie  toegee  nie!  O,  dat  sy 
nie  verstaan  nie!  Don  Quixote,  jy  is  die  simbool  van  die  ewige 
enkeling!  Maar  jy  het  Sancho  Panza  as  vertroueling  gehad, 
en  ek  . . . staan  alleen,  ek  ly  alleen. 


20  Januarie:  Ek  het  ’n  man  gered!  Gisteraand.  Hy  het  in  die 
meer  gespring  en  ek  hom  uitgetrek.  Dit  was  maklik,  kinderspele- 

tjies.  Ek  is  weg  voordat  hy  my  kon  herken.  O,  hoe  wonderlik 
was  dit;  Ek  moes  elke  vyf  treë  stilstaan  om  asem  te  skep. 
Hoe  vreeslik  is  die  gevoel  nie!  Ek  moenie  in  die  lig  kom  nie; 
my  gesig  sal  my  ekstase  verraai.  Hemel,  ek  voel  onbeskryflik 
. . . goddelik  . . . individueel! 

Eindelik  bestaan  ek! 


22  Januacie:  Vanoggend  tydens  ontbyt  het  moeder  die  koerant 
voor  my  neergeplaas. 

„Hoe  vreemd”,  sê  sy  lakonies. 

Ek  vra  nie  uit  nie.  Ek  ken  haar;  ek  weet  sy  sal  mettertyd 
uit  haar  eie  vertel.  Sy  het  ’n  drang  om  alles  aan  almal  mee  te 
deel;  sy  is  die  beste  voorbeeld  van’n  gemeenskapsmens. 

,,Waarom  sou  iemand  ’n  man  red  en  dan  spoorloos  ver- 
dwyn?”  vra  sy.  ,,Wat  dink  jy,  Jacques?” 

,,Hy  het  sy  redes”,  sê  ek,  en  voel  my  bors  swel. 

,,Dit  was  vanmóre  oor  die  radionuus  ook”,  peins  sy.  ,,Nie- 
mand  het  glo  die  redder  gesien  nie.” 

,,Hulle  sal  seker  ’n  beloning  uitreik  aan  die  eerste  persoon 
wat  inligting  kan  verskaf”,  sê  ek  veragtend. 

,,Die  polisie  sal  seker  later”,  sê  sy  oortuigd  en  voeg  in  die- 
selfde  asem  by:  ,,Daar  was  eergister  ’n  ontsnapping  uit  die 
tronk.  Hulle  soek  nog  altyd  na  hom.” 

Sy  sê  nie  wat  verder  in  haar  gedagtes  omgaan  nie,  maar  ek 
weet  haar  gees  gryp  na  die  waarskynlike  waarheid:  die  redder 
het  verdwyn  omdat  hy  sy  vryheid  waardeer.  Ek  staan  op. 

,,Gaan  jy  dan  vroeg  werk  vandag,  Jacques?” 

„Ja”,  sê  ek,  en  dink:  alles  het  ’n  volgorde.  As  ’n  man  in  die 
oggend  opstaan,  moét  hy  werk  toe  gaan,  nêrens  anders  nie, 
want  dis  wat  hy  gewoond  is  om  elke  dag  te  doen.  As  hy  vroeër 
as  gewoonlik  loop,  moet  hy  noodwendig  vroeër  gaan  werk.  Dis 
logies  en  konsekwent,  die  enigste  logika  wat  die  wêreld  verstaan. 
Die  individu  is  ’n  vreemdeling  in  ’n  vreemde  wêreld.  Sy  handels- 
wyse  is  nie  van  hierdie  wêreld  nie,  omdat  hy  nie  van  die  wêreld 
is  nie. 

Sy  raak  verdiep  in  die  koerant  asof  sy  die  oplossing  van  die 
raaisel  tussen  die  swart  letters  soek.  Hoe  dwaas  is  mense  nie! 
As  jy  nie  handel  volgens  die  bestaande  norme  nie,  is  jy  uit- 
gesluit,  ’n  kluisenaar,  ’n  uitgeworpene.  Laat  hulle  my  noem  wat 
hulle  wil,  solank  ek  bly  wat  ek  is. 

Goddank,  ek  is  wat  ek  is! 


23  Januarie:  Dis  ongelooflik  watter  mag  dit  mens  gee  — ’n 
geheim,  bedoel  ek.  Hier  loop  ek  rond  en  net  ek  weet  die  waar- 
heid;  almal  gis,  net  ek  nie.  Is  dit  nie  ’n  goddelike  gevoel  nie? 

Ja,  'n  individuele  gevoel! 

Nee,  ek  moenie  daaroor  skryf  nie.  Ek  wil  net  stilsit  en  peins, 
alleen,  sonder  onderbreking.  Ek  wil  net  wees,  net  bestaan  . . . 
sonder  bande. 


27  Januarie:  Vader  en  moeder  is  verbaas  oor  die  verandering 
wat  daar  by  my  ingetree  het.  Is  hulle  blind?  Kan  hulle  nie  besef 
dat  ek  maar  net  êk  is  nie?  HuIIe  eie  seun,  hulle  individuele  seun, 
en  niemand  anders  nie! 

Ek  sal  probeer  verhaal  wat  vanmore  gebeur  het.  Ek  het  by 
Vader  se  kantoor  verbygeloop  en  besluit  om  binne  te  gaan.  Hy 
was  verbaas  en  dit  het  hom  klaarblyklik  meer  laat  sê  as  wat  hy 
eintlik  wou.  Hy  is  nie  dikwels  spraaksaam  nie.  Mense  wat  slim 
wil  wees,  sê  my  swygsaamheid  is  ’n  weerspieëling  van  syne. 

Is  dit  die  rede  vir  my  gehegtheid  aan  hom,  is  dikwels  gevra, 
asof  die  antwoord  enige  verskil  aan  my  individualiteit  sou  maak. 
Ek  het  hom  vereer,  dis  waar,  maar  net  soveel  as  wat  enige  seun 
sy  vader  vereer,  niks  meer  of  minder  nie.  Ek  moenie  daaroor 
dink  nie;  ek  moet  die  sentimentele  emosies  afskud.  Dis  ’n  teken 
van  afhanklikheid,  en  afhanklikheid  is  die  vernietiger  van  indi- 
vidualiteit. 

Ek  het  opgelet  dat  Vader  na  die  grond  kyk  terwyl  hy  praat. 

,,Ek  wou  jou  nog  iets  gevra  het”,  sê  hy  apologeties.  ,,Ons 
gesels  deesdae  so  min.” 

,,Wat  wil  Vader  vra?” 

Hy  huiwer,  dan:  ,,Waar  was  jy  daardie  aand,  Jacques?” 

„Watter  aand?” 

Hy  kyk  na  my  asof  hy  die  vraag  nie  verwag  het  nie. 

,,Die  aand  toe  die  kêrel  uit  die  meer  gered  is.” 

Ek  snap  die  situasie.  ,,Ken  Vader  hom?” 

,,Nee  . . . nee,  natuurlik  nie.  Ek  . , . ek  vra  maar  net.” 

,,Waarom  vra  u?”  wil  ek  weet.  ,,Daar  moet  ’n  rede  wees.” 

,,Ek  vra  sommer.  Jy  het  laat  ingekom.” 

Vader  het  fank  reggekry  om  sy  nuuskierigheid  in  toom  te 
hou,  dink  ek,  en  sê  kalm,  gemaklik,  objektief:  ,,Ek  is  jammer  as 
ek  Vader-huIIe  gesteur  het.” 

,,Jy  het  nie”,  verseker  hy.  ,,Ek  het  net  gewonder.  Jy  gaan 
altyd  na  die  meer.” 

So,  dis  waarheen  hy  dwing.  Ek  kon  nie  help  om  te  glimlag 
nie.  Sou  hy  die  waarheid  vermoed?  Wat  daarvan,  as  hy  weet? 
Dit  sal  my  meer  mag  gee,  dit  sal  my  individualiteit  meer  laat 
uitstaan.  Ek  antwoord  nie,  Waarom  sou  ek? 

,,Jou  moeder  weet  nie  hoe  laat  jy  tuisgekom  het  nie”,  sê  hy, 
asof  hy  my  probeer  dwing  om  te  bieg.  ,,Maar  sy  weet  jy  was 
uit.  Sy  sal  allerhande  gedagtes  kry;  jy  weet  hoe  sy  is.  Ek 

bedoel  . . . daar  was  ’n  raan  wat  probeer  het  ora  selfraoord  te 
pleeg.  Daar  word  baie  gegis  oor  wie  die  redder  is.” 

Waarora  sê  hy  nie  openlik  wat  hy  dink  nie?  Dis  eenvoudiger. 
Maar  dis  soos  raense  reageer  op  dinge  wat  hulle  nie  verstaan 
nie:  indirek,  deurdrenk  van  vae  beskuldigings. 

„Ek  was  by  die  raeer”,  sê  ek  plotseling,  ora  hom  te  skok. 

,,En  jy  het  niks  gesien  nie?  Jy  weet  niks?”  vra  hy  soos  'n 
speurder  wat  ’n  verdagte  ondervra. 

Ek  trek  my  skouers  op  en  besluit  om  my  troefkaart  te  gooi. 
,,As  ek  sê  dis  ek  wat  die  sogenaamde  heldedaad  verrig  het,  wat 
sou  vader  sê? 

Hy  is  nie  verbaas  nie,  asof  hy  dit  verwag  het.  Maar  hy  bewe 
merkbaar. 

,,Waarom  het  jy  . . .” 

„Wat  kon  ek  anders  doen?”  val  ek  hom  in  die  rede. 

,,Maar  waarom?  Dis  nie  natuurlik  nie!”  Hy  word  senuagtig 
en  maak  niksseggende  gebare  met  sy  hande.  ,,In  godsnaam, 
Jacques,  ek  het  geweet  jy  is  vreemd,  maar  dit!” 

,,Moes  ek  myself  soos  ’n  stoetbul  vertoon  het?”  vra  ek  kalra. 

,,Is  dit  wat  vader  sou  verwelkom  het?” 

Hy  kyk  pleitend  na  my,  ,,Jy  handel  so  vreemd,  so  onverstaan- 
baar”,  prewel  hy  eindelik.  ,,Ek  verstaan  nie.” 

,,Luister,  Vader”,  sê  ek  uit  die  hoogte,  want  die  gesprek  het 
myns  insiens  lank  genoeg  geduur.  ,,Ek  het  die  man  nie  gered 
omdat  hy  ’n  mens  was  nie.  My  sogenaamde  heldedaad  was  ’n 
refleksbeweging,  niks  meer  nie.  As  ’n  kat  ingeval  het,  sou  ek  hom 
ook  uitgehaal  het  met  dieselfde  ,heldhaftigheid’.  Nee,  Vader, 
die  waarheid  is  eenvoudig  genoeg.  Vir  my  was  daar  geen  risiko 
aan  verbonde  nie.  Ek  is  ’n  goeie  swemmer,  en  buitendien,  Vader, 
almal  weet  die  water  is  skaars  drie  voet  diep  op  daardie  plek.” 

A,  die  waarheid,  die  reine  onvervalste  waarheid!  Hoe  helder 
klink  dit  nie  in  hier  doolhof  van  onopregtheid  nie! 

,,Maar  Jacques,  my  seun,  daar  is  mense  wat  jy  in  aanmerking 
moet  neem.” 

Ek  bars  uit  van  die  lag.  Verbeel  jou,  ék,  ’n  individuele  mens, 
moet  ander  mense  in  ag  neem.  Belaglik!  Ek  sê  hooghartig: 

,,Ek  het  altyd  gedink  mens  moet  jouself  eers  in  ag  neem.  Dis 
immers  natuurlik  en  algemeen  menslik.”  Sy  gesigspiere  ruk  en 
ek  gaan  voort:  ,,Kom  nou,  Vader,  erken  dit,  by  u is  dit  ’n 
kwessie  van  eenvormigheid.  U voel  beledig  omdat  u nie  die 
kans  sal  hê  om  by  ander  mense  oor  u seun  te  spog  nie.  U wil 
hê  die  koerante  moet  opdringerige  artikels  skryf,  my  lewens- 
verhaal  skryf,  opgeluister  met  roerende  foto’s  van  moeder  en  u. 
U wil  hê  hulle  moet  die  ganse  wêreld  vertel  hoe  u en  moeder 
my  van  kleinsaf  ’n  sin  vir  waardes  op  die  hart  gedruk  het,  sodat 

ek  nie  anders  kon  nie:  ek  moes  die  arme  man  red;  dit  was  in  my 
karakter,  vooraf  so  bepaal.  Nec,  Vader,  ek  wou  die  man  redl 
Niemand  is  daarvoor  verantwoordelik  nie,  behalwe  ck.  Maar 
waarom  redeneer  ons?  Dink  u werklik  die  man  is  dankbaar  dat  ek 
sy  lewe  gered  het?  Die  koerante  sê  so,  Vader,  en  daarom  glo  u 
dit,  huid  en  muid.  Dink  vir  ’n  oomblik  daaraan:  waarom  sou  hy 
juis  iets  aan  my  verskuldig  wees?  Miskien  wou  hy  sterf.  Miskien 
het  ek  hom  ’n  ondiens  bewys  en  haat  hy  my  daarvoor.  A,  Vader, 
toe  hy  daar  op  die  kant  van  die  meer  gestaan  en  gewaag  het  om 
sy  toekoras  in  sy  eie  hande  te  neem,  toe,  Vader,  toé  was  hy  ’n 
individu,  ’n  tragicse  mens.  Toe  was  hy  vir  die  eerste  keer  groot. 
Maar  gestel  nou  hy  is  jammer  oor  sy  vroeëre  besluit,  dan  sal 
hy  wil  weet  wie  ek  is  sodat  hy  dankie  kan  sê.  Dankbaarhcid 
is  ’n  verpligting  waaraan  mens  nie  kan  ontkora  nie,  Vader.  Dit 
is  die  ding  wat  ons  bind,  wat  ons  slawe  raaak.  Oorsaak  en 
gevolg,  daad  en  beloning,  dit  alles  gaan  hand  aan  hand.  Dic 
een  man  kan  die  ander  nic  aan  die  keel  gryp  en  sê:  ,,betaal  my 
wat  jy  skuld”  nie.  In  die  gemeenskap  word  die  goeie  daad  verrig 
en  die  beloning  ontvang:  alles  netjies  afgerond.  Nee,  Vader, 
dis  nie  vir  my  nie.  Ek  kan  nie  my  hand  oopmaak  en  die  prys 
van  die  gemeenskap  aanneem  nie.  Dit  pas  nie  by  my  individuali- 
teit  nie.  Ek  verkies  om  alleen  te  staan,  suiwer  te  bly  . . .” 

My  laaste  woorde  het  in  die  leë  vertrek  gedraal.  Vader  het 
uitgestap  en  my  soos  ’n  onwelkome  gas  alleen  in  die  kantoor 
laat  staan. 


1 Februarie:  Ek  het  hom  gesien!  Hemel,  ek  het  hom  gesicn. 
lemand  hct  hom  tussen  ’n  skare  uitgewys  en  gesê;  ,,Dis  die  man 
wat  nou  die  aand  gered  is.” 

Ek  het  myself  betrap  dat  ek  na  hom  staar.  Waarom?  Daar 
is  niks  aan  hom  wat  anders  is  nie.  Hy  is  die  gewone  lengte  en 
bou:  hy  besit  nie  ’n  besondere  persoonlikheid  nie.  Waarom  kan 
ek  my  oë  nie  van  hom  af  weghou  nic?  Wat  het  ek  met  hom  te 
doen? 

Ek  sal  maak  of  ek  hom  nie  sien  nie.  Hy  bestaan  nie! 


2 Februarie:  Goed,  hy  bestaan!  Hy  is  ’n  individu  soos  ek. 
Maar  wat  het  dit  met  my  te  doen?  Hy  het  reg  om  ecn  te  wees 
as  hy  dit  verkies. 

Ek  het  hom  vanmiddag  weer  gesien.  In  die  Gedenkpark.  Hy 
is  slank  en  sy  neus  is  effens  gebuig.  Miskien  is  hy  middeljarig: 
die  grys  aan  sy  slape  getuig  immers  daarvan.  Sy  voorkoms  het 
my  om  een  of  ander  rede  gefassineer.  Ja,  ek  sal  dit  erken:  ek  is 
seker  van  myself,  ek  vrees  nie  invloedc  van  buite  nie. 

Ek  weet  daar  is  mense  wat  sê  dat  mens  ’n  persoon  dophou 

omdat  hy  ’n  houvas  het  op  jou.  Belaglik!  Ek  stel  belang  in  doen 
en  late:  waarom  sou  ek  nie?  Ek  het  hom  immers  gered;  hy  is  as 
’t  ware  my  skepping;  hy  was  potensieel  dood  en  ek  het  hom 
nuwe  lewe  gegee. 

A,  dit  is  individualiteit:  om  jou  te  laat  geld,  om  iemand  te 
besit,  iemand  volkome  te  oorheers  — sonder  sy  wete. 


8 Februarie:  Daar  het  alreeds  ’n  radikale  verandering  in  my 
denkwyse  gekom.  Die  alledaagse  lewe  is  ’n  droom;  my  droom, 
my  individualiteit  is  die  enigste  werklikheid.  Ek  word  meer  en 
meer  bewus  van  my  heilige  roeping  om  ander  te  oortuig  van 
hulle  kleinlikheid,  om  blinde  oë  te  laat  sien. 

Arme  verdwaaldes,  hoe  min  verstaan  julle!  Hoe  oppervlakkig 
is  julle  lewenspatroon! 

Wie  sal  julle  red  as  ék  dit  nie  doen  nie? 


13  Februarie:  Ek  het  vanmóre  finaal  besluit  om  my  kantoor' 
kollegas  se  onsinnige  praatjies  tc  ignoreer. 

Dit  het  geslaag!  Die  hoofklerk  het  sarkasties  van  my  ^^hoog- 
hartige  houding”  gepraat.  Ek  het  gelag  en  hy  het  gebloos. 

O,  heerlike  triomf!  O bewussyn,  O wete  van  my  meerdcr- 
waardigheid! 

18  Februarie:  Ek  het  ’n  ontsettende  ontdekking  gemaak.  Dit 
was  terloops;  ek  het  nie  daarna  gcsoek  nie.  Maar  wat  maak  dit 
saak  wie  hy  is!  Maak  sy  sosiale  posisie  sy  lewe  meer  waardevol? 

Goed,  hy  is  ’n  vooraanstaande  sakeman.  Hy  het  blykbaar 
baie  vir  die  land  se  ekonomie  gedoen.  Die  koerante  maak  baie 
daarvan;  hulle  kan  nie  uitgepraat  raak  nie.  Hoe  kleinsielig!  Die 
mens  wat  ,,iets”  bereik  het,  se  lewe  is  openbaar. 

Die  koerantredakteurs  beskou  dit  as  hulle  reg  om  sy  verlede 
in  kleurryke  taal  op  te  dis.  Maar  ek  sal  voortgaan  soos  in  die 
verlede;  ek  sal  hulle  ignoreer.  Het  ek  nie  geslaag  nie?  Was  ek 
nic  weke  lank  onbewus  van  sy  sogenaamde  belangrikheid  nie? 

Hierdie  valse,  verdraaide  waardebesef  raak  my  nie. 


20  Februarie:  Ek  is  belaglik,  absoluut  belaglik.  Ek  steur  my 
aan  elke  Janrap  en  sy  maat.  Ek  het  myself  tweekeer  betrap 
dat  ek  luister  na  aanmerkings  oor  die  man  wat  ek  gered  het. 
Wat  het  sy  lewe  met  hulle  uit  te  waai?  Is  hulle  toekoms  af- 
hanklik  van  sy  verledc?  AI  wat  hullc  weet,  is  wat  die  gulsige 
koerante  hulle  vertel,  en  hulle  praat  asof  hulle  alwetend  is! 

O,  die  dwaasheid  van  die  onkunde! 


21  Februarie:  Waarom  laat  koerantc  mense  se  private  lewcns 

nie  alleen  nie?  Joernalistiek  is  openbare  dokumentasie,  waarom 
weerspreek  dit  homself? 

Ek  wou  nie  lees  nie.  Dit  was  nie  eers  my  koerant  nie.  Twee 
geverfde  vroue  het  voor  my  in  die  bus  gesit.  Hulle  was  deur- 
week  met  goedkoop  seks,  soos  die  koerante  wat  hulle  gefynkam 
het. 

,,Net  soos  ek  gedink  het”,  het  die  rooikop  gesê.  ,,Dit  was  al 
die  tyd  oor  ’n  girl." 

,,Fancy  that,  nê”,  peins  die  ander, 

„My  man  sê  mos  daar  is  ’n  vrou  agter  alles”,  bely  die  rooikop, 
asof  sy  die  stelling  bepeins  en  verskoning  maak  vir  die  ganse 
vrouegeslag. 

„Fancy  that”,  antwoord  die  ander.  „En  nou  gaan  hulle  trou. 
Listen,  dear,  enige  vrou  sal  met  ’n  man  trou  as  hy  probeer  het 
om  selfmoord  te  pleeg  ter  wille  van  haar.  That’s  what  I call  true 
love.” 

Ek  kon  nie  langer  luister  nie.  Hoe  vulgêr  is  mense  nie!  Hoe 
plat,  hoe  alledaags  hulle  gedagtes!  Alles  wat  die  koerante  skryf, 
word  verslind,  alles  word  sonder  meer  aanvaar,  asof  die  waar- 
heid  ’n  enkelvoudige  konstante  waarde  het.  O,  mag  van  die 
geskrewe  woord,  ek  vervloek  jou!  Jy  vernietig  alle  individuali- 
teit.  Jy  is  verantwoordelik  vir  die  kleinlikheid. 


22  Februarie:  Ek  het  hom  gevolg.  Hy  het  ’n  vrou  in  ’n  motor 
geliefkoos  en  ek  het  hulle  met  ingehoue  asem  gade  geslaan. 
Waarom  sou  dit  my  beïndruk?  Hy  is  nie  die  enigste  wat  sy 
lewe  op  die  altaar  wou  lê  ter  wille  van  die  liefde  nie.  Mense 
pleeg  gedurig  selfmoord  in  fiksie  en  in  realiteit,  en  niemand 
word  bevoordeel  nie.  Tog  . . . daar  is  ’n  verskil.  Ek  was  nie 
daar  om  hulle  te  red  nie;  hulle  staan  apart  van  my,  maar  hý  , , . 

Ek  moet  die  gedagtes  afskud.  Dis  onsinnig  om  só  te  redeneer. 


28  Februarie:  Hy  het  my  gesien.  Hy  het  my  reg  in  die  oë 
gekyk  en  gefrons.  Het  hy  my  herken?  Hy  moenie  . . . hy  mag 
nie!  Ek  moet  kalm  bly,  ek  moet  my  opgewondenheid  bedwing,  ek 
moet  maak  of  ek  onbewus  is  van  sy  bestaan. 

So  ja,  hy  kyk  weg.  Ha-ha-ha  . . . dis  maklik  om  mense  om 
die  bos  te  lei  . . . 


3 Maart:  Ek  is  besig  om  kranksinnig  te  word;  ek  doen  dinge 
teén  my  wil.  Ek  is  soos  die  ander  rondom  my:  ek  praat  soos 
hulle,  ek  word  deur  dieselfde  eenvormige  drange  voortgedryf. 
Wat  onderskei  my  dan  van  hulle,  van  hierdie  eenselwige 
patroon,  hierdie  getokkel  op  dieselfde  snaar? 

Ek  moet  van  vooraf  begin.  Ek  moet  ’n  individuele  lewens- 

wyse  uitwerk.  Ek  moet  tot  in  die  fynste  besonderhede  bepaal 
wat  ek  moet  doen  en  wat  nie.  Eerstens  sal  ek  die  paragrawe  wat 
na  hom  verwys  uit  my  dagboek  skrap.  Ek  sal  alle  gedagtes  en 
gesprekke  oor  sy  ellendige  selfmoordpoging  stelselmatig  vermy. 
Tweedens  sal  ek  myself  verder  van  die  sosiale  lewe  afskei.  Ek 
sal  met  vakansie  gaan  sodat  my  gees  gereinig  kan  word.  Weg, 
ja,  weg  van  die  sieldodende  eendersheid,  die  doellose  voortdryf 
na  'n  onbekende  bestemming. 

Nee,  dit  durf  ek  nie  doen  nie.  Helaas,  my  plek  is  hier,  my 
taak  lê  hier.  Hier  moet  ek  stry,  hier  moet  ek  ly. 


7 Maart:  Hemel,  daar  is  hy!  Die  vrou  is  by  hom.  Sy  is  reeds 
besig  om  haar  gemaklik  in  ’n  stoel  neer  te  vlei.  Hoe  grasieus 
lyk  sy  nie! 

Ek  moet  gaan.  Wat  het  ek  per  slot  van  rekening  in  die 
restaurant  kom  soek?  Kelner!  Ek  moenie  te  hard  praat  nie  . . . 
hy  het  my  gehoor,  hemel,  hy  het  my  gehoor!  Hy  kyk  stip  na  my; 
ek  kan  sy  oë  op  my  voel.  Kelner!  Waarom  kom  die  vent  nie? 
Dis  sy  werk  om  gehoor  te  gee  as  ’n  klant  roep. 

So  ja,  ek  kan  die  kelner  se  voetstappe  hoor  naderkom.  Ek 
sal  ongeërg  bly,  maak  of  dit  warm  is,  of  . . . 

Dis  hy!  Hoe  durf  hy  my  geselskap  opsoek,  sonder  dat  ek 
hom  nooi?  Ek  sal  hom  op  sy  plek  sit. 

Ek  ken  u nie,  meneer.  }a-ja,  ek  het  van  u gehoor;  almal  het 
al  van  u gehoor;  Is  daar  ’n  sterfling  in  die  stad  wat  nog  nie 
van  u gehoor  het  nie?  Belangrike  mense  soos  u,  meneer,  is 
alombekend.  Sal  u my  asseblief  alleen  laat;  ek  is  nie  in  die  luim 
om  te  praat  nie.  Ek  kan  werklik  nie  begryp  waarom  u u self- 
moordpoging  met  my  wil  bespreek  nie,  meneer;  u houding  slaan 
my  dronk.  Ek?  U misgis  u,  meneer,  u begaan  ’n  fout;  u verwar 
my  iemand  anders.  Ekskuus?  U is  voorbarig,  meneer.  Wan- 
neer  het  ek  u gevolg?  Nee,  ek  is  nie  kwaad  nie;  ek  aanvaar  u 
verskoning.  Elke  mens  handel  op  stuk  van  sake  volgens  sy  eie 
individuele  lig  al  verloën  almal  daardie  individualiteit.  Wat 
presies  insinueer  u met  u wilde  bewerings?  Ek  moet  sê  u vcr- 
baas  my.  Weet  u met  wie  u praat?  Ek  is  te  veel  van  ’n  indi- 
vidualis,  ja,  ’n  individualis,  meneer,  om  gesteur  te  word.  U 
bewegings  gaan  my  nie  aan  nie.  Werklik,  meneer,  ck  is  nie 
gewoond  aan  sulke  aanmatiging  nie;  ek  moet  u vra  om  te  gaan. 
Sal  u gaan,  of  moet  ek  die  bestuurder  ontbied.  Vaarwel,  menecr, 
Nee,  daar  is  nie  kwade  gevoelens  nie  — al  het  u my  humeur 
tot  die  uiterste  beproef.” 

Skitterend!  Ek  het  sy  aanval  die  nek  ingeslaan  voordat  hy 
behoorlik  kon  begin.  Sien  u,  dis  die  verskil  tussen  ’n  individualis 
en  ’n  gewone  mens:  ons  ken  ons  geestelike  krag.  Verbeel  jou, 

hy  praat  of  ek  afhanklik  is  van  hom.  Mens  sou  sê  ek  kan  nie 
van  hom  ontslae  raak  wanneer  ek  wii  nie.  Ek  kán,  ek  weet  ek 
kan  . . . enige  tyd,  net  wanneer  dit  my  behaag. 


8 Maart:  lets  komies  het  gebeur.  Die  polisie  was  hier.  Hulle 
vrae  was  die  gewone,  die  konvensionele:  waar,  wanneer  en 
waarom?  Alles  word  saamgevat  in  daardie  drie  hoofpunte. 

,,Waar  was  u die  aand  van  die  19de  Januarie?” 

,,By  die  meer.” 

.,By  die  meer?”  herhaal  die  speurdertjie,  klaarblyklik  nie 
gewoond  aan  sulke  naakte  erkennings  nie. 

,,Waarom  sou  ek  dit  ontken,  meneer  die  speurder?” 

(Let  op  die  eerlike,  direkte  wyse  waarop  ek  hom  antwoord.) 

„ll  geheue  is  baie  goed,  meneer.” 

Sarkasme  is  die  uiting  van  ’n  klein  gees:  dis  die  preokkupasie 
van  die  gemeenskapsmens.  Die  individu  voel  hom  verhewe  bo 
sulke  dwaasheid. 

,,Wel?”  vra  ek  kalm. 

Die  man  knip  sy  oë  en  krap  sy  kop,  asof  hy  na  sy  harsings 
soek. 

,,Besef  u,  meneer,  besef  u dat  ons  begerig  is  om  die  saak  op  te 
los.  Dis  in  die  openbare  belang,  meneer,  u is  dit  aan  die  gemeen- 
skap  verskuldig.  En  aan  ons,  meneer,  ook  aan  ons.” 

Kan  iemand  my  kwalik  neem  dat  ek  lag.  Dink  daaraan:  mens 
gee  toe,  omdat  jy  dit  verskuldig  is  aan  die  gemeenskap.  Socrates 
sou  voorwaar  gelag  het  oor  sulke  gebrek  aan  logika.  Die  indi- 
vidu  is  vry  om  te  kies,  maar,  let  wel,  hy  moet  kies  wat  die  self- 
sugtige,  eiegeregtige  gemeenskap  bevoordeel;  dit  is  die  Alfa  en 
Omega  van  sy  bestaan:  na  die  hoenders  met  sy  eie  wil  en  strewe. 
Nee,  die  skyn-moraliteit,  daardie  soort  moraliteit  wat  toelaat 
dat  bandiete  gedwonge  arbeid  verrig,  maar  wat  slawerny  ter- 
selfdertyd  verdoem.  Nee,  my  gees  is  verhewe  bo  sulke  skyn- 
heiligheid. 

Die  agbare  dienaars  van  die  gemeenskap  het  natuurlik  nie  die 
ironie  raakgesien  nie.  HuIIe  het  nie  gelag  nie. 


10  Maart:  Ek  het  erkcn  . . . ek  het  erken!  Helaas,  ek  moes, 
ek  kon  nie  anders  nie.  Hemel,  wat  kon  ek  anders  doen? 

Vader  het  net  my  hand  geskud,  asof  die  waarheid  hom  stom 
maak,  en  moeder  het  saggies  gehuil  en  my  haar  dapper  seun 
genoem.  Toe  het  Elize  gekom.  Haar  oë  hct  gcblink,  onnatuurlik 
en  beklemmend.  Ek  het  my  gesig  weggedraai. 

Hoe  het  hulle  dic  reggekry  om  my  tc  laat  erken?  Ek  woú  nie, 
ek  hct  konsekwcnt  gcweier  om  die  verklaring  te  tcken,  het  ck 
nie? 


39 


O swakheid  van  die  vlees!  O gees,  wat  steeds  gewillig  is,  hoe 
eensaam  is  jou  paaie  nie! 

13  Maart:  Die  burgemeester  het  my  in  die  openbaar  geluk- 
gewens  met  my  onbaatsugtigheid  en  teenwoordigheid  van  gees. 
Dit  was  aaklig.  Moeder  was  bewoë,  vol  somberheid  wat  eintlik 
nie  by  die  sosiale  geleentheid  gepas  het  nie.  Vader  het  sy 
pronkduif-houding  aangeslaan,  en  die  agbare  burgemeester  her- 
haaldelik  verseker  van  sy  hoogmoed  en  sy  trots.  Hoe  vulgêr, 
hoe  onuitspreeklik  klein!  Wat  doen  ek  hier  . . . ék,  ’n  individu! 

Ek  is  na  ’n  noenmaal  uitgenooi  . . . deur  hóm.  Hemel,  is  die 
man  gek?  Wat  het  ek  met  hom  te  doen?  Haatlike  plig!  Ja,  plig, 
wat  anders  is  dit?  Hy  gee  net  so  min  om  soos  ek;  dis  die  ge- 
meenskap  wat  eis  dat  hy  my  vergoed. 

Ek  het  die  uitnodiging  aanvaar.  Ek  moet  kranksinnig  wees, 
nie  verantwoordelik  vir  my  dade  nie,  Hoe  anders  verklaar  julle 
my  gedrag,  my  willoosheid? 

Elize  gaan  saam.  Dankie!  Ek  kan  die  aand  nie  alleen  te- 
gemoet  gaan  nie. 

16  Maart:  Ek  voel  eensaam  . . . Hoe  eensaam  is  ek  nie!  Ek 
het  vanmore  met  ’n  ontsettende  hoofpyn  opgestaan.  Ek  het  in 
die  spieël  gekyk.  My  gelaatstrekke  was  vreemd,  my  vel  verwelk 
soos  rose  in  die  somerson,  Ek  moes  my  eie  oë  vermy.  Daar  was 
niks  individueels  in  nie,  net  ’n  plat  alledaagsheid. 

Ek  het  eensaam  gelyk,  en  daarom  het  moeder  my  in  die  bed 
gesit  en  ’n  dokter  ontbied. 


31  Maart:  Ek  het  vir  twee  weke  nie  die  dagboek  oopgemaak 
nie.  Daar  is  baie  om  te  skryf:  oor  die  talle  mense  wat  my 
besoek;  joernaliste  wat  vrae  vra  ter  wille  van  die  gemeenskap  se 
onversadigbare  nuuskierigheid;  oor  die  dokter  se  uitsprake  en 
vermanings  wat  met  my  siekte  niks  te  doen  het  nie  — alles  ter 
wille  van  die  publiek;  oor  Elize  wat  plotseling  ontdek  het  dat 
sy  nie  sonder  my  kan  lewe  nie  . . . Ek  voel  so  alleen! 

Ek  moet  van  hierdie  dwingende  gedagtes  ontslae  raak,  maar 
ek  kan  nie  skrywe  nie.  Ek  lê  begrawe  in  my  bed  soos  ’n  gestor- 
wene. 

Ek  het  gesterwe,  nie  omdat  ek  verloor  het  nie,  maar  omdat  ek 
so  intens  bewus  is  van  my  nederlaag. 


1 April  (?) : Dit  was  ’n  paar  uur  later,  of  miskien  wat  dit  ’n 
paar  dae  of  weke  — wie  weet,  tyd  is  relatief.  ’n  Motor  het 
lankal  tot  stilstand  gekom  onder  ’n  wilgerboom  langs  die  rivier. 
Maar  die  drie  insittendes  het  nie  beweeg  nie. 

,,WeI?”  vra  die  blas  man  eindelik  in  ’n  skerp  stem.  ,,Wat 


40 


het  jy  vir  jouself  te  sê?  Moet  net  nie  verskonings  maak  nie: 
dit  verveel  my  altyd.  Ek  kry  altyd  die  indruk  dat  die  man 
wat  verskonings  maak  nie  vergiffenis  soek  nie,  maar  eerder 
regverdiging.  Toe-toe,  ek  wag,  dit  word  laat.” 

Die  jong  man  sluk  en  kyk  weg.  Die  jong  vrou  langs  hom 
glimlag  lieftallig  en  nestel  teen  hom  aan. 

,,Het  jy  die  dagboek  saamgebring?”  vra  die  blas  man. 

.Ja.” 

,,Gaaf,  gee  dit  hier.” 

,,Wat  wil  jy  daarmee  maak?” 

,,Maak?  My  liewe  mens,  dit  behoort  aan  die  verlede.  Toe-toe, 
gee  dit  hier;  die  lewe  staan  nie  stil  nie.  Laat  ek  jou  vertel,  my 
vriend,  die  verlede  wil  niks  met  die  toekoms  te  doen  hê  nie.  Ja, 
ja,  dis  beter,  jy  is  verstandig.  Het  jy  vuurhoutjies  byderhand? 
Wat  ek  daarmee  wil  maak?  My  liewe  kêrel,  ons  is  lankal  verby 
daardie  vrae.  Wat  het  van  jou  sigaretaansteker  geword?  Moenie 
vir  my  sê  jy  het  rook  opgegee  nie!  My  liewe  mens,  neem  'n 
sigaret.  G’n  wonder  jy  lyk  so  bekaf  nie.  Kyk  na  jou  hande,  man. 
Dit  bewe  — van  pure  ledigheid,  niks  anders  nie.  Kom  nou,  kom 
nou,  ’n  man  van  die  wêreld  lyk  nie  so  nie.  Waarom  huiwer  jy? 
Hemel,  vergeet  jou  eksperiment!  Dit  was  heroïes  en  so  voorts, 
maar  dis  verby,  dank  die  hemel  daarvoor.  Wag,  ek  sal  die  boek 
self  aan  die  brand  steek,  so  ja,  sien  jy  self,  niks  is  makliker  nie. 
Laat  dit  jou  nie  vry  voel  nie?  Voel  jy  nie  die  oorwinning  in  jou 
binnestc  opwel  nie?” 

,,Ons  hou  móreaand  ’n  partytjie”,  sê  Elize  en  skuif  nader  aan 
hom. 

,,Waarom”,  vra  die  jong  man  meganies.  Die  blas  man  en 
Elize  lag  gemoedelik. 

,,Liewe  Jacques”,  sê  sy.  ,,Jy  is  altyd  vol  grappe.  Reken  bietjie, 
hy  wil  weet  waarom.  Dierbare  Jacques,  ek  het  jou  so  lief,  ek  is 
so  trots  op  jou.  O Jacques  . . . Jacques,  jy  is  ’n  groot  man.  Almal 
sê  so:  jou  naam  is  in  al  die  koerante.  Ek  wil  so  graag  spog  met 
jou.  Hoe  kan  ck  as  jy  aanhou  weier  om  saam  te  gaan  partytjies 
toe?  Hm,  Jacques?” 

Die  jong  man  neem  ’n  sigaret  en  blaas  die  rook  by  die  motor- 
vcnster  uit.  Hy  kyk  na  die  brandende  boek  en  dink  treurig:  Wie 
sal  my  nou  glo?  Wie  sal  ooit  weet  van  my  lyding,  my  stryd  om 
my  individualiteit  terug  te  wen?  Noudat  niemand  my  dagboek 
kan  lees  nie,  wie  sal  my  glo?  Wie?  Niemand  weet  nie,  niemand 
nie,  behalwe  ek.  En  ek  . . . hemel  ek  wil  vergeet! 

Die  blas  man  lag  asof  hy  die  bleek  jong  man  se  gcdagtes  kan 
lees. 

PIROW  BEKKER 


TARENTAAL 

Duisterheid  is  lig  geboor. 

Verlange  is  'n  klein  fluit 
teen  die  rooi  verhemelte 
van  die  dag. 

Lewe  is  soek,  trek 

oor  dou  en  duifiedoring, 

staan  voor  ’n  koeël  se  stof; 

op  ’n  dag  ontdek: 

die  koring  slaan  uit, 

of  ontnugtering: 

die  braakploeg  laat  sink 

die  korrels  kos, 

verwikkel  die  pik 

tot  grawe. 

Vrees  is  ’n  skettering, 

’n  hakkelbou 
van  angswoorde 
of  wegsnel 
in  kringe 
om  die  bosse 
of  stom  stamp 
en  wip 

in  ’n  sifdraadhok: 

’n  hart  wat  klop. 

Rus  is  ’n  kort  vlug 

en  swaar  val 

op  ’n  boom 

vir  die  vlak  slaap 

in  ’n  tak  weg  van  die  nag 

hier  onder. 

P.  A.  D E W.  V E N T E R 


VLIEË  KAN  NIE  SOEN  NIE 

Ek  is  in  ’n  kantoor,  Frikkie  ook.  Ons  werk  nie  juis  in  die 
kantoor  nie,  ons  is  sommer  hier. 

Sy  lessenaar  staan  skuins  oorkant  myne  sodat  ek  hom  altyd 
van  die  kant  af  sien.  Verby  hom  kyk  ek  altyd  by  die  venster 
uit.  Daar  is  sulke  hoë  geel  geboue  met  sulke  dik  wit  betonstrepe 
tussen  die  verdiepings.  Die  geboue  staan  in  nou  rye.  Ek  maak 
my  oë  net  so  effentjies  toe  dan  word  dit  hoë  kransmure,  hangend 

somber  en  swanger  van  onheil  ” soos  daardie  boek  wat 

ek  verlede  week  gelees  het,  sê.  Onder,  onder  waar  die  son  nog 
net  kouterig  skyn,  skeur  die  woeste  rivier  nog  dieper  in  die 
soliede  rots  in.  Die  water  is  woes  en  vinnig,  kort-kort  blink  die 
sonlig  op  iets  wat  vinnig  verbygesleur  word.  Hoog  teen  die  blou 
lug  duik  so  ’n  vlermuis-dier  met  skerp  tande  teen  die  rotse  verby. 
Swaar  dreun  die  onkeerbare  water,  mensekoppe,  arms,  hande, 
brille,  spoel  in  die  stroom. 

Hier  kom  meneer  De  Wet  in,  hy  stap  vinnig  met  lêers  onder 
sy  arm  vir  Frikkie.  Hy  kyk  verbygaan  skuins  vir  my,  maar  dis 
niks  want  ek  werk  met  die  balpuntpen  aan  die  oop  lêer  voor  my. 
Meneer  De  Wet  buig  by  Frikkie  en  beduie  vir  hom  met  sy 
vinger  hard  of  die  papier.  Frikkie  buig  half  oor  die  werk  en  sê 
ja  meneer.  Meneer  De  Wet  stap  praat-praat  uit,  Frikkie  vra 
nog  iets  agterna  maar  meneer  De  Wet  kom  nie  terug  nie,  hy 
kom  nie  sommer  terug  vir  ’n  junior  nie  want  hy  is  al  ’n  senior. 

,,Jislaaik,  ek  moet  nog  al  hierdie  goed  doen  en  dan  bring 
hy  dit  in.” 

Frikkie  sit  sy  elmboog  op  die  tafel  en  sy  kop  op  sy  palm  en 
kyk  vir  die  werk.  Maar  dis  nie  so  erg  nie,  Frikkie  is  so  ’n  ou 
soos  daardie  ouens  wat  min  kos  eet  en  in  die  woestyn  bly.  Hulle 
eet  nie  baie  nie,  hy  werk  nie  baie  nie.  Hy  werk  nie  eintlik  ooit 
nie.  Hy  is  ’n  kunstenaar  op  daardie  gebied,  ek  kan  dit  nie  so 
goed  regkry  nie, 

Frikkie  haal  sy  bril  stadig  af  en  vryf  die  glase  blink  met  ’n 
skoon  wit  sakdoek,  hy  is  ’n  netjiese  ou,  myne  is  altyd  gekreukel 
soos  ek  my  hande  afdroog.  Dit  lyk  of  Frikkie  iets  doen  as  hy 
sy  bril  blinkvryf,  hy  is  nie  haastig  nie  maar  ernstig  en  gewigtig. 
Sy  geel  snorretjie  buig  effens  ondertoe  soos  hy  konsentreer. 
Frikkie  se  snor  lyk  soos  hare  onder  ’n  mens  se  arm. 

,,Hoe  lyk  ek  sonder  my  bril?” 

Frikkie  kyk  vir  my  met  sy  bril  vraend  in  sy  hand. 

,,}y  lyk  ’n  bietjie  ouer  sonder  jou  bril,  dis  jou  snor.” 

,,Is  dit?” 

Frikkie  sit  sy  bril  op  en  dink  hoe  hy  ouer  lyk  sonder  sy  bril, 
maar  hy  kan  ongelukkig  nie  sonder  sy  bril  rondloop  nie,  maar 
asters  hou  van  ’n  snor,  so  een  soos  syne,  nie  te  groot  nie.  Hy 
streel  lig  aan  sy  snor  met  sy  linkerhand  en  kyk  vir  die  muur. 

Gister  het  Frikkie  ook  so  by  sy  werk  gesit  en  lank  na  die  muur 
gekyk.  Ek  dink  die  pleister  is  al  so  ’n  kolletjie  half  krummelrig 
daar  waar  Frikkie  altyd  kyk. 

,.Ek  wonder  wat  moet  ek  nou  doen  ou  Jan.” 

Ek  het  opgekyk  vir  hom. 

,,Man  ek  moet  vir  Rina  volkspele  toe  vat,  ek  weet  nie  wat 
gaan  ek  maak  nie.” 

Ek  was  ’n  bietjie  verbaas  want  ek  weet  Rina  is  vir  Frikkie 
’n  soort  raamwerk  om  allerhande  pienk  drome  aan  te  weef. 

,,Maar  dan’s  jy  mos  bly,  Rina  van  die  tiksters?” 

,,Ja  maar  man  ek  kan  nie  volkspele  doen  nie.” 

Frikkie  het  heeltemal  skuins  agteroor  in  sy  stoel  gedraai 
met  sy  pen  lig  in  twee  vingers  gehang. 

,,Hoekom  het  jy  haar  nie  gesê  nie?” 

,,Is  jy  mal!  Dan  gaan  sy  saam  met  ’n  ander  ou!” 

Frikkie  het  sy  pyp  begin  stop  want  ek  het  hom  amper  op- 
gewonde  gemaak. 

,,Sê  jy  het  jou  knie  seergemaak,  dan  gaan  jy  saam  maar 
doen  nie  volkspele  nie.” 

Frikkie  het  lank  vir  my  gekyk  met  oop  blou  oë,  hy  het  gelyk 
of  hy  nie  agter  sy  bril  is  nie.  Hy  het  gedink  hoe  hy  ’n  lap  om 
sy  knie  draai  en  dan  moet  kruppel  loop  saam  met  Rina,  maar  hy 
sal  nie  volkspele  hoef  te  doen  nie.  Hy  het  sy  pyp  uit  sy  mond 
gehaal  en  gesê.  ,,Ja  . . .” 

Frikkie  was  lus  vir  gesels. 

,,Jy  weet,  asters  is  darem  snaakse  goetertjies,  ek  bel  netnou 
vir  Rina  en  vra  wat  doen  sy  vanaand,  en  sy  sê  volkspele,  en  ek 
kan  saamkom  as  ek  wil,  en  nou-die-dag  wou  sy  nie  kom  dans 
nie,  ek  kan  haar  nie  verstaan  nie.” 

Maar  ou  Frikkie  is  verkeerd,  asters  is  nie  so  snaaks  nie,  ’n 
mens  kan  hulle  verstaan.  HuIIe  dink  nou  wel  nie  as  hulle  iets 
doen  of  so  nie  maar  hulle  doen  alles  op  gevoel.  ’n  Mens  moet 
net  weet  wat  hulle  gevoelens  is  dan  weet  jy  wat  hulle  gaan 
doen. 

Ek  weet  wat  hulle  gevoelens  is,  ek  weet  hoekom  trek  hulle 
partykeer  sulke  klein  broekies  aan  en  sulke  nou  truie.  Maar 
ma  het  altyd  gesê;  ,,Jannie,  moenie  die  perskies  ryp  druk  nie, 
wag  ’n  bietjie  tot  die  regte  tyd.” 

Sarie  hier  by  die  tiksters  sal  jy  nou  dink  hou  niks  van  my 
nie.  Sy’s  maer  en  het  so  ’n  benerige  gesig,  maar  sy  maak  haar 
oë  rondom  swart  en  die  ouens  ,,val  almal”  vir  haar.  Maar  ek 

praat  nie  juis  met  haar  en  so  aan  nie  want  haar  arms  is  te  dun 
en  ’n  mens  kan  die  been  van  haar  elmboog  sien.  Maar  sy  is 
kortaf  met  my  en  ek  weet  hoekom.  Ek  het  eendag  so  gebuk  oor 
léers  wat  ek  deurgesoek  het  daar  by  hulle.  Toe  kyk  ek  toe- 
vallig  op  en  sien  sy  kyk  vir  my.  Ek  het  vinnig  omgedraai  en 
toe  geloop  want  ek  het  half  geskrik,  ek  weet  wat  haar  gevoelens 
is. 

Maar  ou  Frikkie  nie,  hy  weet  nie  hoekom  sê  asters  ja  as 
hulle  nee  sê  nie.  Hy  dink  hulle  is  onmenslik,  goetertjies  wat  nie 
in  die  nag  slaap  nie  maar  saggies  rondfladder  met  deurskynende 
vlerkies  wat  blink  met  allerhande  kleure  soos  'n  seepblasie.  Hy 
sê  gister  vir  my:  ,,Ou  Jan,  as  ek  haar  maar  net  eenkeer  so  kan 
druk  teen  my  . . . as  ek  net  eenkeer  haar  hand  kan  vat  . . .” 

Hy  het  gisteraand  baie  keer  haar  hand  gevat  en  sy  snor  sit 
nog  op  dieselfde  plek.  Dis  anders  as  jy  ’n  aster  soen  en  haar 
oë  swart  kolle  naby  joune  en  haar  asem  is  warm  en  geurig  en 
haar  lippe  sag,  gretig.  Frikkie  weet  nie  asters  hou  daarvan  om 
ouens  te  soen  nie,  hy  weet  nie  hulle  is  soos  hy  nie,  hy  weet  nie 
hoekom  trek  hulle  sykouse  aan  nie. 

Vlieë  soen  mekaar  seker  nie,  hulle  oë  is  te  groot.  HuIIe  het 
sulke  groot  rooierige  oë,  as  hulle  mekaar  wil  soen  sal  hulle  oë 
teenmekaar  druk,  miskien  maak  hulle  soos  die  Eskimo’s.  Klein 
vliegies.  HuIIe  word  groot  darem  in  ’n  groot  ruwe  wêreld. 
Eindelose  ruimtes,  sterk  winde,  moorddadige  reuse,  maar  hulle 
het  nie  liefdesprobleme  nie. 

Frikkie  staan  voor  my  met  sy  hande  in  sy  sakke  en  rook  sy 
pyp  sodat  ek  hom  moet  vra  hoe  dit  gisteraand  gegaan  het. 

,,Hoe  het  dit  toe  gisteraand  gegaan?” 

,,Vrot,  sy’s  seker  nou  klaar  met  my.” 

,,Het  sy  agtergekom  jy  lieg  oor  jou  been?” 

,,Nee  man,  ek  het  nie  gesê  my  been  is  seer  nie,  ek  het 
volkspele  gedoen  en  toe  ’n  gemors  gemaak.  Toe  sê  ek  ek  het 
hoofpyn  en  gaan  sit  eenkant.” 

,,My  magtig  Frik,  hoekom  het  jy  nie  gedoen  wat  ek  gesê 
het  nie!” 

,,Ag  man,  ek  kan  nie  vir  Rina  lieg  nie.” 

Frikkie  kyk  vir  my  en  vat  dan  aan  sy  pyp  se  steel. 

.,Sy’s  seker  kwaad  vir  my  want  sy’t  naderhand  gesê  ons 
moet  maar  loop.  Toe  ons  by  die  huis  kom  het  sy  by  die  hekkie 
gestaan,  dit  het  gelyk  of  sy  iets  wil  sê,  of  wil  hê  . . . ek  weet 
nie  wat  nie  . . .” 

Frikkie  krap  sy  snor  met  sy  pypsteel. 


45 


JOHAN  LOHMANN 


DIE  GROOT  TOESPRAAK 

Eindelik  het  die  geleentheid  gekom. 

Lankal  soek  ek  daarna  om  vir  my  medemens  en  tydgenote 
te  beduie  hoe  dwaas  hulle  lewe,  hoe  elkeen  self  die  slagoffer 
word  van  sy  eie  dwaasheid. 

Nou  is  die  geleentheid  daar. 

Vroeg  vanmore  het  die  tehuis  vir  oues  van  dae  gebel  om  te 
vra  of  ek  nie  so  vriendelik  sal  wees  en  die  feesrede  hou  nadat 
die  burgemeester  geskenke  en  versnaperings  aan  die  inwonen- 
des  uitgedeel  het.  Dis  nou  die  inrigting  waar  my  ou  oom  Jan 
ook  inwoon. 

Ek  het  ingestem.  Sommer  dadelik.  Dit  kon  nie  die  indruk  laat 
van  oorgretigheid  nie,  want  ek  ken  die  huisvader  baie  goed. 
Tog  het  ek  lankal  sit  en  wag  op  ’n  volmaakte  geleentheid 
waar  jy  kan  sê  wat  jy  wil  en  jou  gehoor  van  weerlose  ou  mense 
kan  nie  antwoord  nie,  juis  hulle  wat  volop  geleef  het  soos  dwase 
en  nou  aan  die  einde  van  hulle  lewe  ruim  geleentheid  het  om 
hulle  oor  daardie  dwaashede  te  besin. 

Of  ek  so  vriendelik  sal  wees  . . .? 

Vriendelik. 

Terwyl  alles  helder  in  my  gees  staan  het  ek  aantekeninge 
begin  maak  oor  wat  ek  sou  kwytraak.  Een  vir  een  sal  ek 
hulle  deurloop,  die  ou  sondaars,  en  hulle  oopspalk  daar  voor 
almal,  Ek  ken  hulle  so  goed  met  hulle  bedekte  klein  sondetjies 
en  groot  oortredings  waarop  hulle  heimlik  nogal  trots  voel,  en 
waarmee  hulle  jou  telkens  sit  en  verveel,  oor  en  oor  deur  die 
jare  heen  as  jy  vir  jou  ou  oom  gaan  kuier  en  dan  naderhand 
niks  meer  het  om  oor  te  gesels  nie.  Mense  wat  net  maar  vir  die 
dood  sit  en  wag,  het  reeds  gesterf.  HuIIe  wag  net  maar  nog 
om  om  te  val.  HuIIe  gees  is  vasgevang  in  die  patroon  van  wat 
verby  is  — die  enigste  bron  waaruit  hulle  geselskap  opstoot. 

Vanselfsprekend  sal  daardie  oom  van  my  die  eerste  aan  die 
beurt  kom.  Maar  ek  sal  dit  versigtig  aanpak— maak  asof  ek  oor 
’n  geval  praat  waarvan  ek  gehoor  het  in  HoIIand.  Dis  tog  ver  oor 
die  see  en  geeneen  van  die  oues  sal  ooit  droom  om  my  geloof- 
baarheid  in  die  twyfel  te  trek  nie.  Net  die  ou  mens  wat  skuldig 
is,  hy  sal  alleen  weet  dis  vir  hom  bedoel.  Hy  sal  swygsaam 
word,  sy  kop  laat  sak,  en  al  die  smaak  verloor  in  die  pakkie 
snoepgoed  wat  hy  so  pas  gretig  van  die  burgemeester  ontvang 
het.  So  sal  ek  met  elkeen  van  hulle  se  gal  werk,  totdat  hulle 
daar  sit,  nors  en  nurks,  vervalle  en  vereensaam,  te  vasgevang  in 
wroeging  en  verwyte  om  eers  hulle  hande  te  klap  as  ek  klaar 
is. 

Sal  ek  so  vriendelik  wees?  . . . Gmf! 

Oom  Jan  se  geval  eerste.  Ek  skryf  op:  Party  mense  troetel 
so  graag  hulle  eie  belange  en  voordeel  dat  hulle  nie  die  nood 
van  ander  kan  raaksien  nie.  Troetel  — nogal  netjies  gestel.  Van 
’n  vriend  in  Holland  weet  ek  dat  hy  arts  wou  word.  Dit  klink 
so  vernaam  as  mens  'n  vriend  oor  die  water  het.  Hy  het  ’n  ryk 
peetoom  gehad.  Ongetroud,  oud.  Van  kleins  af  het  almal  my 
vriend  aangewys  as  sy  peetoom  se  erfgenaam.  ín  die  familie- 
kring  was  daar  heelwat  afguns  gaande  hieioor  van  verwante 
wat  gemeen  het  hulle  het  ’n  groter  aanspraak.  Peetoom  het 
hardhandig  ingegryp  en  gesê  sy  besittings  is  sy  eie  goed.  Hier- 
uit  het  almal  afgelei  dat  my  vriend  erfgenaam  sou  wees  en  toe 
maar  mor-mor  geswyg.  Daarna  het  peetoom  besondere  huis- 
vriend  geword  by  sy  peetkind  en  die  grootste  geneentheid 
ondervind  in  die  huiskring  — soos  dit  maar  altyd  gaan  wanneer 
’n  ryk  oom  in  die  buurt  is.  Hy  kon  kuier  net  wanneer  en  so 
lank  hy  wou.  En  hy  het  deeglik  gebruik  gemaak. 

Toe  kom  die  dag  dat  my  vriend  die  skool  verlaat,  gereed 
om  universiteit  toe  te  gaan.  En  nou  sou  die  peetoom  die  stil- 
swyende  verwagting  werklik  maak:  die  nodige  geld  gee  of 
minstens  renteloos  voorskiet. 

My  vriend  gaan  kuier  by  sy  peetoom  en  stel  sy  versoek. 
Peetoom  luister  aandagtig,  sê  toe:  ,,Jong,  ja  so  ’n  plan  het  ek 
gehad.  Maar  nou  is  dit  moeilik.  Julle  weet  dit  nog  nie:  ek  gaan 
trou  met  tant  Miemie.  Van  haar  vyf  kinders  weet  jy  goed  ge- 
noeg.  Hulle  is  nog  bra  klein  en  sal  almal  van  voor  af  enduit 
deur  die  skole  gehelp  moet  word  — klere,  boeke,  skoolgeld, 
honderd-en-een  dinge  wat  nodig  is  by  kinders:  tande,  operasies 
. , . jy  weet  self.  Nou  word  die  vrag  sommer  te  groot.  Vir  jou 
is  dit  seker  jammer.  Ek  is  self  half  spyt.  Gelukkig  is  jy  darem  al 
deur  die  skool  en  kan  self  verdien  en  spaar  om  later  te  studeer, 
wie  weet.  Loop  daar  iets  met  my  verkeerd,  sal  ek  dalk  nog  by 
jou  moet  kom  aanklop.  Die  ou  man  probeer  raet  ’n  grappie  sy 
peetkind  oor  die  skok  van  teleurstelling  heen  help. 

My  vriend  is  daar  weg  met  onaangename  gedagtes  oor  ou 
mans  wat  laf  is  ora  te  trou.  Opgewekte  verwagtings  — iets  vir 
niks  — wat  nie  bevredig  word  nie,  werk  pynlik  na  weerskante 
toe. 

Toe  gebeur  dit.  Na  enkele  jare  in  die  diens  het  ray  vriend 
goed  opgang  gemaak.  Toe  speel  peetoom  bankrot.  Die  wedu- 
wee  met  vyf  het  hom  skoon  uitgeboer  en  hom  toe  boonop  net 
so  laat  sit,  Die  ou  man  moes  alles  tot  kontantgeld  maak  om  sy 
skuld  uit  te  wis.  Uitgeskud.  is  hy  met  genadepensioen  opge- 
necm  in  ’n  tehuis  vir  oues  van  dae.  Sy  gretige  bloedverwante 
van  vroeër  wou  van  hom  niks  weet  nie,  en  toe  moes  my  vriend 

genade  betoon:  rookgoed,  hier  en  daar  die  nodigste  stukkies 
klere,  en  boonop  gereelde  besoek, 

Wat  het  hierdie  ou  mens  met  sy  geleenthede  uitgerig?  Nou 
het  hy  seker  baie  tyd  om  honderd  maal  elke  dag  met  spyt  te 
dink:  Het  ek  maar  só  of  só  opgetree. 

My  vriend  skryf  dat  hy  die  ou  mens  graag  en  dikwels  besoek. 
Hy  bekla  hom  glo  nooit  oor  sy  lot  nie,  miskien  te  bang  my 
vriend  sal  skamper  praat  van  verdiende  loon. 

Hierdie  laaste  gedagte  sal  ek  uitspreek  besonders  om  vir 
oom  Jan  op  sy  gevoeligste  plek  te  piets  met  die  voorslagpunt 
van  venyn.  Hy  sal  dink:  Bespot  die  klein  bog  my  tog  nie 
werklik  elke  dag  terwyl  hy  kamtig  so  vriendelik  is  nie?  Is  dit 
nou  menslikheid? 

Ek  lees  my  aantekening  oor  oom  Jan  na.  }a,  dis  goed.  Ek  sal 
die  oubaas  leer  dat  mens  nie  net  ander  mense  se  verwagtings 
kan  verwoes  sonder  om  ook  self  verwoes  te  word  nie.  Dis  die 
lewe.  Wat  maak  dit  saak  dat  hy  hom  sal  wil  verdedig  as  hy 
kon? 

So  sal  ek  met  oom  Jan  werk. 

Daarna  sal  ek  heeltemal  op  ’n  ander  vlak  vir  tant  Sanna  pak, 
soos  iemand  wat  'n  verhaal  skryf  en  dan  elke  slag  opklim  na 
iets  hoërliggends,  sodat  die  leser  van  hoogte  tot  hoogte  styg. 
Dis  mos  modern.  Tant  Sanna  is  die  deftige  ou  met  die  kierie 
waarop  sy  stut  as  sy  loop.  Kastig  omdat  haar  een  been  swak  is, 
maar  eintlik  net  om  vernaam  te  lyk,  sy  wat  al  ewig  spog  met  'n 
ou  Kaapse  snuifdoos  wat  gemaak  is  deur  Lotter  en  haar  silwer 
vurk  en  lepel  wat  gemaak  is  deur  Smit  — silwergoed  van  vroeër 
wat  so  skaars  is  dat  almal  wat  daarvan  besit  se  name  op  ’n 
spesiale  lys  aangehou  word  in  die  museum  vir  oudhede  in 
Kaapstad.  Haar  naam  is  op  die  lys.  Het  dit  self  daarop  laat 
plaas,  laat  verstaan  dat  sy  moontlik  die  stukke  aan  die  museum 
sou  skenk  . . . as  . . . as  . . . nou  ja:  as!  Nou  pamperlang  die 
museum  haar  so  ’n  bietjie:  kennisgewings  van  hulle  verrigtinge, 
jaarverslae,  spesiale  uitstallings.  Dit  laat  haar  so  belangrik  voel 
en  sy  wys  dit  so  terloops  aan  die  ander  ouens,  HuIIe  kyk  eintlik 
skeel  van  jaloesie. 

Met  ou  tant  Sanna  wil  ek  anders  werk.  Daardie  waardevolle 
silwer  moet  soos  saagsel  voel  in  haar  hande.  Besonderlik  vir 
haar  bedoel,  sal  ek  vertel  van  die  ou  dame  wat  as  vrygesellin 
gewoon  het  in  ’n  groot  huis  in  een  van  ons  universiteitstede. 
Sy  was  bemiddeld,  eie  huis,  selfstandig,  Sy  het  nooit  iets  wegge- 
gooi  nie,  alles  netjies  bymekaar  gemaak  en  weggepak  in  die 
groot  skuur  op  die  werf.  Nou  die  dag  is  sy  dood.  Die  universi- 
teit  is  haar  erfgenaam.  Een  voorwaarde:  vir  vyftig  jaar  moet 
alles  in  die  skuur  onderhou  word  net  soos  dit  is.  Vol  verwagting 

is  die  universiteit  se  mense  daarheen.  Die  inhoud  van  die  skuur 
word  sorgvuldig  opgeskrywe:  20  stawels  elkeen  van  365  ronde 
kartonskyfies  wat  dien  as  proppe  vir  melkbottels,  elkeen  met 
’n  gaatjie  in  die  middel  soos  die  bottel  oopgesteek  is.  Die  ou 
vrou  het  vir  twintig  jaar  lank  elke  dag  een  pint  melk  gekoop 
en  die  prop  bewaar.  Dit  het  hulle  op  ’n  gedagte  gebring:  in 
die  tydsbestek  moes  daar  vyf  skrikkeljare  gewees  het.  Hulle 
tel  dit  na.  Ja.  elke  skrikkeljaar  se  pak  het  366  proppe.  Een 
stawel  lyk  kleiner  as  die  ander.  Hulle  kontroleer.  Presies  21 
proppe  ontbreek  op  265.  By  die  bure  word  vasgestel  dat  die  ou 
dame  ongeveer  tien  jaar  gelede  ’n  broer  deur  die  dood  verloor 
het.  Met  die  was  sy  drie  weke  weg  uit  die  dorp.  So  lê  haar 
lewe  opgestawel  soos  proppe  ^ 7,27^  stuks.  Wat  moes  die 
universiteit  daarmee  doen?  HuIIe  soek  verder:  leë  vuurhout- 
dosies.  rye  en  rye  stawels  tot  teen  die  dak.  Metaaldoppies  van 
limonadebottels:  rye  op  rye  . . . Vierkantige  stukkies  silwer- 
foelie  wat  gedien  het  as  sjokola-omslae.  netjies  plat  gestryk  en 
vasgebind  in  pakkies  met  ’n  draadjie  garing:  pakke  en  pakke. 
Proppe  van  asynbottels:  kaste  vol.  Afgeleefde  skoene.  ou  hoede. 
haarnaalde.  verroeste  spelde  — alles  wat  in  ’n  leeftyd  van 
twintig  jaar  bymekaar  gemaak  is.  Waardeloos?  Die  universiteit 
moes  dit  aanvaar.  want  hulle  wou  die  grond  hê  vir  uitbreiding. 
Watter  nut  het  die  ou  dame  se  versameling?  Maar  sy  is  nie 
die  enigste  wat  snaaks  is  nie:  sommige  mense  maak  ou  koerante 
bymekaar.  Ander  versamel  ou  boeke.  Weer  ander  posseëls. 
Party  het  gebruikte  tremkaartjies  vergaar,  en  ander  ou  trems. 
Sommige  kan  om  die  dood  nie  by  ’n  ou  spyker  of  ’n  moertjie 
verby  loop  nie.  Party  vrouens  bewaar  die  verdroogde  blare  van 
die  cerste  blom  wat  ’n  jonkman  aan  hulle  gegee  hct  in  hulle 
Bybel.  Dis  naderhand  so  verdroog  dat  mens  dit  met  een  asem- 
stoot  — pfoe!  — kan  wegblaas!  Party  mensc  bewaar  ’n  sak- 
doekie  van  ’n  nooientjie  — vergcel  en  deurgelê  en  vertoiing.  en 
om  liefdeswil  gooi  hulle  dit  naderhand  maar  weg  om  ontslae 
te  wees  daarvan.  So  verval  alles  waar  die  hart  aan  hang  en  dis 
uiteindelik  nct  ’n  las  wat  nog  boonop  moct  opgepas  word  ook. 
Almal  van  ons  maak  sulke  goedjies  bymckaar.  om  uitcindelik 
ook  maar  te  ontdek  dis  waardeloos.  spinnerakke.  stof.  Wat 
skeel  dit  nou  of  party  van  die  goed  wat  ons  so  bewaar  van 
goud  is.  of  silwer?  ’n  Snuifdoos?  ’n  Lepel?  A1  verskil  net:  goud 
en  silwer  bêre  ons  in  museums.  dan  duur  dit  soveel  langer 
voordat  mens  die  vcrganklikhcid  daarvan  agtcrkom. 

So  ja.  as  ek  dit  gesê  het  sal  ou  tant  Sanna  so  fyntjics  om 
haar  ncusvleuels  bewe.  As  sy  ooit  weer  haar  ..Kaapse  silwer" 
aan  mense  wys.  sal  sy  weet:  Waardeloos!  Stof!  In  die  pad! 
Rommcl  wat  jy  naderhand  maar  in  ’n  museum  wegpak  omdat 


49 


jy  anders  daarmee  opgeskeep  is.  Net  soos  mens  met  ou  mense 
maak:  Hulle  kom  in  ’n  ouetehuis  om  onder  die  voete  van  hulle 
kinders  uit  te  wees. 

Daar  kom  drif  in  my  denke.  Vurig  gaan  ek  voort  met  my 
aantekeninge  vir  die  vriendelike  toespraak.  Op  nog  ’n  hoër 
vlak  sal  ek  nou  sommer  onder  die  bondel  skiet  — een  moet  ek 
tref.  Ek  vertel  van  die  afgeleefde  ou  vader  wat  by  sy  seun 
moes  inwoon.  Verwaarlosing  was  sy  daaglikse  brood  ■ — ou 
klere,  vuil  buitekamertjie,  gebarste  borde  en  koppies.  Toe  op 
’n  goeie  dag  kry  die  man  sy  eie  klein  seuntjie  wat  op  die  werf 
timmer  aan  ’n  leë  melkblikkie. 

,,Wat  maak  pa  se  seun?”  vra  hy  trots. 

,,’n  Bekertjie,”  antwoord  kleinman. 

,,Om  te,  ou  grote?” 

,,Eendag  as  pappie  so  oud  is  soos  Oupa  en  pappie  woon 
hier  by  my  in  Oupa  se  buitekamer,  skink  ek  vir  Pappie  in  hierdie 
beker  koffie.” 

Nou  vra  ek  vir  die  oues:  Het  ons  nie  almal  vergeet  om  te 
kyk  na  ons  afgeleefde  ouers  nie?  Is  dit  miskien  die  rede  waarom 
ons  almal  vandag  hier  in  ’n  tehuis  sit?  Het  ons  nie  ons  kinders 
geleer  hoe  om  met  hulle  ouers  te  werk  nie? 

En  ewe  skynheilig  sal  ek  dan  vra:  As  elkeen  van  ons  moet 
sê  hoekom  ons  hier  een  kant  moet  wag  vir  die  dood,  weg  van 
kind  en  kraai  af,  wat  sal  ons  antwoord?  Is  die  Vrystaters  nie 
reg  as  hulle  sê  die  oues  moet  maar  vroegtydig  in  die  lande  inge- 
ploeg  word  vir  mis  nie? 

Teen  die  tyd  sal  die  hele  ou  spul  al  so  bedruk  wees  en 
neerslagtig  dat  hulle  sal  kan  skrou  van  ellende,  maar  nog  is 
dit  die  einde  nie. 

Ja,  daar  sal  die  van  hulle  wees  wat  sal  wil  verduidelik  hulle 
het  geen  kinders  nie.  Daar  sal  wees  wat  hulle  uitgetrek  het 
voordat  hulle  gaan  slaap  het  vir  waardelose  kinders.  Daar  sal 
die  wees  wat  sal  wil  sê  hulle  kinders  is  self  so  arm  dat  hulle 
skaars  kos  in  hulle  kindertjies  se  magies  kry.  En  daar  sal  die 
wees  wat  sê  ’n  ouetehuis  is  geen  roeshoop  nie,  maar  ’n  plek 
waar  oues  rustig  hulle  oudag  slyt  met  hulle  portuurs  en  nie  nog 
nodig  het  om  kindermeid  te  speel  vir  klein-  en  agterkleinkinders 
nie.  Dis  alles  dinge  wat  mens  weet,  maar  hulle  sal  g'n  kans  kry 
om  dit  te  sê  nie.  Eers  agterna  sal  hulle  daaroor  dink  as  ek  reeds 
weg  is. 

Dan  moet  ou  oom  Piet  verby  kom.  Die  ou  vabond:  hy  het  ’n 
plaas  gehad,  skatryk,  gesonde  vrou,  pragstuk  van  ’n  seun.  Toe 
die  seun  selfstandig  moes  word,  het  oom  Piet  geweier  om  sy 
gesag  so  effens  skiet  te  gee.  Die  seun  moes  juis  op  die  plaas 
bly  om  te  leer  boer  soos  al  sy  voorgeslagte  geboer  en  geleer 

het.  Hy  moes  vir  sy  vader  kneg  speel  sonder  gasie.  Elke 
pakkie  sigarette  moes  hy  van  oom  Piet  vra  en  ontvang,  en  as  die 
ou  man  boos  was,  het  die  seun  g’n  rookgoed  gehad  nie.  En 
toe  . . . toe  die  seun  die  dag  mondig  is,  het  hy  sy  armsalige 
ou  goetertjies  in  ’n  groot  sakdoek  saamgeknoop,  sy  moeder  ge- 
groet,  die  stof  van  sy  vader  se  plaas  van  sy  voete  afgeskud,  in 
die  pad  geval  wat  vaal  oor  die  bulte  wegsleep  die  wye  wêreld 
in,  en  verdwyn  uit  die  lewe  van  sy  huisgenote.  Die  moeder  is 
dood  van  hartseer.  Die  vader  het  sy  belangstelling  so  in  alles 
verloor  dat  sy  hele  besit  tot  niet  geloop  het.  Naderhand  het  die 
kerk  hulle  oor  hom  ontferm  en  die  verlate  mens  laat  opneem  in 
’n  tehuis  vir  oues  van  dae. 

As  oom  Piet  dan  so  gemaak  onverskillig  by  die  venster  uit 
kyk  asof  hy  van  geen  sout  of  water  weet  nie,  sal  ek  weet  dis 
’n  vet  kolskoot  so  in  sy  blik  hart.  So  sal  ek  hulle  brand  met 
skerpioenangels. 

Oom  Gert  en  tant  Malie  moet  ook  nog  onder  hande  geneem 
word,  die  ou  egpaar  wat  in  die  sonkamer  woon,  net  langs  die 
trap  wat  van  bo  af  na  die  eetkamer  lei.  HuIIe  woon  in  die 
tehuis  omdat  hulle  heeltemal  niks  het  nie.  Maar  veral  aan  tant 
Malie  kan  jy  sien  sy  was  iets  gewoond  in  haar  jong  dae:  die 
manier  waarop  sy  nog  haar  hare  versorg,  die  gewoontetjie  om 
na  elke  sit  eers  haar  rok  met  haar  hande  glad  te  stryk  en  dan 
die  ou  gestalte  regop  in  die  hoogte  te  dwing.  Ja,  ryk  mense 
het  so  ’n  vername  houding  oor  hulle  dat  jy  hulle  orals  kan 
uitken,  al  loop  hulle  ook  nie  met  kontantgeld  in  hulle  sak 
rond  nie. 

Ou  oom  Piet  het  altyd  met  sy  inkomstevorms  gekonkel  dat 
hy  omtrent  niks  van  sy  groot  inkomste  aan  belasting  hoef  af 
te  gestaan  het  nie.  Sy  opvatting:  Waarom  sal  ek  so  suur  ver- 
dien  om  ministers  uit  my  sak  in  die  buiteland  te  laat  flankeer? 
Wat  het  die  staat  ooit  vir  my  gedoen?  Die  staat  sorg  tog  net 
vir  die  armes. 

Toe  het  die  misoeste  gekom,  instorting  van  die  mark,  wêreld- 
wye  handelslapte,  droogte,  en  tot  oormaat  van  ramp:  ’n  inspek- 
teur  ontdek  oom  Piet  se  gedoente  met  die  belasting,  en  hy  moes 
opdok  toe  hy  dit  die  minste  verwag  het  of  kon  bekostig.  Skoon 
uitgeskud,  dit  het  hulle  met  hom  gedoen,  drievoudig  aange- 
slaan  en  nog  rente  en  boete  boonop. 

En  nou  sorg  die  staat  vir  hom  en  sy  vrou,  want  hulle  tel  ook 
onder  die  armes. 

So  sal  hulle  daar  voor  my  sit:  ou  Jan  Swaardra,  wat  oorlog 
toe  wou  gaan  vir  die  lekker  en  toe  sy  heup  verbrysel  gekry  het 
deur  ’n  bomskerf.  Nou  teer  hy  op  ’n  oorlogspensioen  tussen 
die  oues  van  dae  — vir  die  lekker.  Daar  sit  ou  ta’Nelie  wat 

nooit  ’n  man  kon  kry  wat  goed  genoeg  is  om  mee  te  trou  nie. 
En  nou  sit  sy  met  ’n  maagdelike  oumenslyf  veilig  tussen  ’n 
klomp  ou  mans.  En  tant  Mienie  wat  koshuismoeder  was  en  die 
kinders  laat  honger  ly  het  sodat  die  bestuur  haar  sorgsaamheid 
kon  prys.  Nou  weet  sy  hoe  smaak  dit  om  lus  te  voel  vir  iets 
wat  jy  nie  kan  kry  nie. 

So  sit  hulle  met  dowwe  oë  en  verrimpelde  velle,  te  vasgevang 
om  op  te  staan  en  weg  te  stap  uit  weiering  om  my  verdraaiings 
aan  te  hoor.  Die  lewe  is  reeds  agter  hulle;  vorentoe  lê  net  nog 
die  verwagting  van  die  dood. 

En  nou  kom  ek  slot  se  kant  toe.  Brutaal,  soos  ’n  jong  mens 
wat  in  alles  sy  eie  sin  wil  hê,  sal  ek  reguit  vra:  Het  julle  nie 
verdien  om  opsy  geskuif  te  word  nie?  Wat  wil  julle  tog  buiten- 
dien  daar  buite  doen?  Die  lewe  is  by  julle  verby.  Of  wil  julle 
platgetrap  word  onder  die  haastige  voete  van  die  jongeres? 
Hulle  wat  nog  strewe  en  dans  en  die  lewe  wil  geniet? 

Dink  net  hoe  goed  het  julle  dit  in  die  tehuis:  ’n  goeie  adres, 
’n  eie  kamer,  ete  op  sy  tyd,  geselskap  van  jou  eie  portuur  wat 
net  soos  jy  ook  sit  en  wag  . . . sit  en  wag  . . . Wat  weet 
die  jong  japsnoete  daarvan  af? 

En  bedink  bietjie:  een  keer  elke  jaar  kom  die  susters  van 
die  buurt  en  trakteer  julle  so  ryklik  dat  die  tehuis  daardie  aand 
die  koste  van  die  ete  uitspaar.  Een  keer  in  die  jaar  kom  ons 
liewe  burgemeester  en  uit  die  ruimheid  van  sy  burgemeesterlike 
onthaaltoelaag  gee  hy  ’n  pakkie  snoepgoed  of  rookgoed  af  aan 
elke  ou  mens.  As  julle  siek  is,  kom  die  staatsarts;  as  julle  ver- 
pleeg  moet  word,  kom  julle  in  die  hospitaal  — alles  kosteloos. 
Is  dit  nie  ’n  seën  om  ’n  ou  mens  te  wees  in  ’n  tehuis  nie? 

Dit  alles  kry  ’n  mens  sonder  dat  hulle  ooit  vasstel  of  jy  dit 
nou  eintlik  verdien  het.  Ek  sal  dit  só  stel,  dubbelsinnig,  sodat 
elkeen  dit  maar  kan  uitlê  soos  hy  verkies. 

Dit  sal  die  laaste  opmerking  uit  vriendelikheid  wees.  In 
doodse  stilte  sal  ek  gaan  sit  en  wag  dat  die  voorsitter  almal 
oproep  om  te  verenig  in  'n  dankgebed.  Daarna  sal  elkeen  op 
dooie  voete  saggies  heen  skuifel  na  die  eensaamheid  van  sy 
sonkamer  in  ’n  ouetehuis  in  die  wete  dat  iewers  nog  ’n  vriende- 
like  mens  is  wat  hulle  oudag  kom  vul  het  met  geloof,  hoop,  en 
liefde  . . . 

Naskrif:  — ’n  week  later  — Die  slaan  aan  weerlose  ou 
mense? 

Naskri[:  — nog  ’n  week  later  ^ Wie  hang  dan  sy  eie  sondes 
aan  die  groot  klok? 

Naskrif:  — sommer  eendag  — ’n  Geleentheid  wat  nie  gebruik 
word  nie  . . . is  dit  verlore?  . . . Enne  . . . kan  mens  die  oor- 
treding  teen  jou  eie  ouers  verberg?  . . . 

CLA  RISS  A J ACOBI 
Kaapse  Rhapsodie 

HET  KASTEEL 

Als  een  aangespoelde  zeester  op  het  strand, 

Ligt  het  oude  kasteel  aan  de  buitenkant 
Der  stad,  bij  huizen  vuil,  armoedig  grauw, 

Die  pijnlijk  jammeren  tegen  ’t  klare  blauw 
Der  hemel;  bij  de  ingang  pronkt  een  perk 
Fel  rode  bloemen,  dat  als  krans  bij  zerk 
Poogt  een  band  te  vormen  tussen  het  heden, 

Het  stoere  kasteel  en  ’t  verlept  verleden. 

Over  de  hete  binnenplaats  sjokken  toeristen 
Achter  een  gids  aan,  met  rosse  gloei  gezichten 
Dalen  zij  af  naar  muffe  kerkers,  donker  koel, 
Waar  eens  gemarteld  werd  en  menselijk  gevoel 
Geen  toegang  had,  ze  turen  naar  de  wand 
Waarin  gegrift  de  doodsnood  van  een  hand, 

In  angst  geklauwd  en  in  de  muur  geslagen, 
íien  schreeuw  om  God  en  pijn  niet  meer  te  dragen. 

Zc  staren  naar  ’t  spinet  van  Anne  Barnard, 

En  slenteren  door  de  lange  balzaal  waar 
Zij  eens  als  fiere  schrandere  gastvrouw  troonde, 
Ze  klauteren  naar  de  trans  waar  galgen  hoondcn 
Met  mensenrechten,  griezelen  heel  even 
Zonder  begrijpen,  tevreden  met  hun  kleine  leven, 
Geven  ze  bij  de  uitgang  traag  een  fooi, 

En  mompelen  iets  van  interessant  en  mooi, 

Terwijl  ze  langzaam  door  de  poort  verdwijnen, 
Het  kasteel  slaapt  en  vlakbij  denderen  treinen. 


HET  HUIS  VAN  KOOPMAN  DE  WET 

AIs  een  statige  douariêre  ziet  het  koopmanshuis  neer, 
op  de  leelijke  straat  met  het  drukke  verkeer, 

De  kamers  zijn  ruim  en  koel,  en  van  plavuizen 
Is  de  vloer,  het  tikken  van  een  oude  klok  en  ’t  ruischen 
Van  dater  uit  een  lekke  kraan  zijn  de  eenigste  geluiden 
Die  men  hoort,  het  ruikt  naar  lang  verdroogde  kruidcn 
En  oude  boeken,  op  de  binnenhof  groeit  een  oude  wijnstok, 
Die  als  hij  spreken  kon  vertellen  zou  van  hoepelrok 

En  waaiers,  in  de  keuken  glanst  het  koper  in  zonneschijn, 
Bokalen  doelloos  nu  niet  meer  gevuld  met  wijn, 

Staan  zich  in  kasten  te  vervelen,  een  oude  draagstoel 
Waarin  eens  vrouwen  wiegelend  droomden  van  hun  doel, 
Getorst  door  slaven,  staat  eenzaam  en  verlaten  aan  de  kant, 
Gelijk  een  lege  schelp,  merklappen  geborduurd  in  oude  trant 
Hangen  achter  glas  te  vergelen;  sierraden  gemaakt  van  haar 
Van  eens  diep  beminde  wezens,  liggen  in  vitrines  waar 
Men  voorzichtig  overheen  buigt  en  beschroomd  naar  ziet, 

Als  naar  een  onbekende  dode  in  z’n  kist,  geen  vrolijk  lied 
Klinkt  meer  uit  het  spinet,  banken  en  stoelen  hebben  touwen 
Tussen  hun  leuningen,  en  staan  afwijzend  als  te  koele  vrouwen. 
Waar  eens  gastvrijheid  hoogtij  vierde  heerscht  nu  stilte, 

Slechts  stofjes  dansen  in  een  zonnestraal,  spottend  met  kilte 
En  schaduwen  die  men  niet  ziet,  maar  zachtjes  langs  voelt  gaan. 
Uit  alle  dingen  staren  ons  hun  schimmenoogen  aan, 

Onhoorbaar  is  hun  voetstap,  wanneer  hun  schaduw  handen 
strijken, 

Liefkozend  over  het  bezit  der  eertijds  Kaapse  rijken. 


TAFELBERG  OP  ZONDAGOCHTEND 

Hoerah,  ik  ben  niet  meer  van  deze  aarde, 

Ik  ben  een  engel  nu,  met  haren  goud  van  tint, 

AIs  op  het  bidprentje  dat  ik  eens  koesterend  bewaarde, 
In  mijn  gebeden  boek  als  schoolgaand  kind. 

Heel  ver  beneden  zie  ik  blauwe  oceanen, 

En  tussen  blanke  wolken  door  een  witte  stad, 

Met  speelgoedhuisjes  staand  langs  zon  begoten  lanen, 
En  ranke  scheepjes  dobberend  op  het  nat. 

Ik  ben  zo  licht  direct  ga  ik  nog  zweven, 

Net  als  de  zwarte  vogels  scherend  onder  mij, 

Of  als  de  sluierwolken  door  de  bries  gedreven, 

Ik  denk  niet  meer,  ik  ben  alleen  nog  blij; 

En  speel  mijn  schone  spel  vol  fantasie, 

Gezeten  op  de  berg  als  op  God’s  knie. 


DE  TWAALF  APOSTELEN 

De  twaalf  apostelen  staan  in  een  rij, 
Hun  oude  hoofden  statig  opgeheven. 

Naar  de  zon,  bron  van  leven, 

Diep  muisgrijs  valt  hun  groffe  pij. 

Als  rinkelende  rozenkransen  groeten 
Zilveren  watervallen  zacht  hun  kleed, 

En  bloemen  als  een  offer  tegen  leed, 
Groeien  in  massa’s  aan  hun  oude  voeten. 

Een  eenzame  klimmer  maakt  een  bedevaart 
Naar  de  natuur  en  lijkt  na  korte  tijd, 

Een  kleine  mier  op  ’t  heilige  habijt, 

AIs  hij  vermoeid  naar  d’hoge  toppen  staart, 
En  naar  de  stilte  luisterd  en  de  wind, 
Terwijl  hij  langzaam  aan  zichzelf  hervindt. 


DE  BLOEMENMARKT 

Een  regenboog  kapot  gevallen  op  de  stad, 
Heeft  heel  de  straat  met  kleurenpracht  bespat, 
Waar  tussen  drukke  donkere  mensen, 

Mij  dringend  vragen  naar  mijn  wensen. 

Protea’s  Aronskelken,  bonte  Rozen, 

Waarop  nog  fonkelende  druppels  douw, 
Verdringen  zich  mijn  oogen  te  liefkozen, 

En  wonden  aangeprezen  door  een  oude  vrouw. 

Tussen  kapot  getrapte  schoonheid  op  de  grond, 
En  de  gedeukte  natte  grijze  teilen, 

Kruipen  wat  vuile  kleine  kindercn  rond, 

Terwijl  hun  moeders  zich  naar  klanten  ijlen, 

En  uit  de  hemcl  gooit  de  zon  met  plcnzen, 

Z’n  liefde  op  de  bloemen  en  de  mensen. 


MARKT  OP  DE  PARADE 

Avocado’s  met  schillen  als  groen  satijn, 

En  druiventrossen  ontsnapt  aan  de  wijn, 
Bananen,  guava’s  en  diep  groene  vijgen, 
Citroenen  nog  vast  geklemd  aan  hun  twijgen, 

Blozende  appelen  en  blonde  noten, 

Paarse  aubergines  en  donkerc  kroten, 
Ananassen  met  mat  groene  pluimen, 
Abrikozen,  tomaten  en  gele  pruimen. 

Fluwelen  perziken  met  liefkozende  wangen, 
Sinaasappelen  in  netten  gevangen, 
Geconfijte  vruchten  in  cellophaan, 

Peren  met  nog  wat  blaadjes  eraan, 

Een  hoorn  van  overvloed  plomp  omgevallen, 
Over  wat  oude  gammele  houten  stallen. 

WILLY  SPILLEBEEN 


LICHT 

Ik  zag  een  vrouw  zonder  gezicht. 

Haar  lichaam  vloeide  mijn  wereld  binnen. 

Zij  scheidde  het  water  in  duister  en  licht. 

Ik  zag  in  haar  beginnen 
een  wonderlijk  leven:  zij  werd  een  mens 
mijn  moeder  mijn  vrouw  in  een  vroeger  leven. 
Ik  wou  haar  volgen  voorbij  de  grens. 

Toen  schoof  ze  in  een  grillig  en  teder 
spel  van  lichtvingers  vlakken  tesaam. 

En  zij  vervluchtigde  tot  een  Teken. 

Binnen  de  kamer  achter  mijn  raam 
kwam  het  licht  openbreken. 

HET  DENKEN 

Het  denken  tast  als  oude  handen 
gekloofd  tot  openvallend  zeer  ■ — 
handen  tasten  langs  de  flanken 
van  een  ledig  lichaam  neer  — 

tasten  leegte.  Liefde  droever 
dan  het  leven  zelf,  tot  ’t  eind 
blijft  me  bij  — ’t  raadselig  roepen 
van  het  bloed  komt  nooit  meer  vrij. 

Toch,  één  stem  nog:  geen  verlangen 
zelfs  geen  wanhoop  meer, 
dun  van  pijn  blijft  mij  bevangen: 
weldra  word  ik  geest  . . , 

Het  oude  denken,  oude  handen 
met  de  vlekken  roest  en  vuil 
stoot  een  wig  tot  in  de  landen 
voorbij  de  kuil. 


DAGEN 

De  dagen  stamelen  door  mij  heen. 
Hun  laatste  verweer  tegen  de  winter 
is  een  doorschijnend  grijs 
het  ritselend  spreken 
van  twijgen  en  twijfels. 

Vandaag  de  ziekte.  Morgen  de  dood. 
De  geest  vergrijst  in  een  ijzig  zwijgen. 
En  rinkelend  zingen 
en  kruien  de  ijs- 
schotsen  buitengaats. 

Dra  word  ik  water,  verlies  ik  mezelf 
tussen  de  vingers  van  de  aarde. 
Druppelgewijze  word  ik  verschaald 
door  een  oneindige  zon. 


ELIZABETH  VAN  WYK 

EERSTE  ERKENNING 

Om  middernag,  in  die  halflig  van  ’n  straatlamp 
was  jou  oë  donkerblou  toe  jy  na  my 
gedraai  het  en  ons  hande  weerloos 
teen  emosie  in  mekaar  gelê  het. 

Ek  het  so  lank  daarvoor  gewag;  my  hart 
wou  nie  meer  luister  na  die  hoof  se  raad 
toe  jou  arms  die  kring  om  my  voltooi. 

Jou  wese  was  ’n  digte  net  oor  my 
om  middernag,  in  die  halflig  van  ’n  straatlamp. 

VERVULLING 

Jy  het  jou  hand  na  my  toe  uitgehou 

en  jou  oë  het  my  sag  gedwing  om  jou  te  volg. 

Ek  was  nie  bang  nie:  in  my  was  dié  liefde 
tot  oorgawe  reeds  lank  bereid. 

Die  nag  was  innig  om  ons  toe  jou  liggaam 
dringend-teer  sy  eis  aan  my  gestel  het. 

En  toe  dit  oggend  word  het  jy 
’n  ryk  beloning  diep  in  my  gelaat: 
ek  was  ’n  vrou  wat  trots 
die  litteken  van  jou  liefde  dra. 

DIE  LAASTE  WOORD 

(Dan  brand  in  my  die  rooi  poinsettia.  — Opperman) 

Nou  brand  die  rooi  poinsettia  nie  meer  nie. 

Die  muur  waarteen  die  blom  so  trots  gebloei  het 
staan  somber-wit  en  kaal. 

Die  blare  van  die  rooi  poinsettia 
het  ons  met  eie  hande  een  vir  een  gepluk; 
die  plant  gestroop  tot  in  die  grond 
die  wortel  en  die  tak  gekneus 
en  oopgelaat  teen  weer  en  wind. 

Nou  staan  die  wit  muur  kaal, 

die  oop,  blou  lug  is  leeg, 

want  die  poinsettia,  die  rooi  poinsettia, 

die  brand  nie  meer  nie. 

RELATIEF  GESPROKE 

’n  Paar  weke  se  hartseer  sê  jy,  en  dan  is  dit  oor. 

’n  Paar  weke  se  hartseer  en  dan  is  dit  oor. 

Daar  is  maar  twee-en-vyftig  weke  in  ’n  jaar,  jy  weet 
twee-en-vyftig  weke  om  aan  jou  siel  te  vreet. 

’n  Paar  weke  se  hartseer  dan  is  dit  ’n  jaar. 

Sê  my;  kan  ek  dan  weer  sorgeloos  baljaar? 

MOMENT 

Ek  wou  u alles  nog  verduidelik: 
van  die  onrus  en  my  menslikheid, 
maar  toe  het  ek  net  stil  geword 
in  U liefde  en  U god’likheid. 

U wind  Heer,  het  soos  ’n  asemstoot 
koel  oor  my  heengegaan 
en  vir  een  swanger  oomblik 
het  ek  geweet  dat  U verstaan. 


WOORDELOSE  AFSKEID 

’n  Sanger  wat 
sentimenteel 
’n  hartseer-liedjie 
oor  die  liefde  kreun. 

..Bestelling  asseblief,” 

en  die  geklink  van  skottelgoed. 

Moeë  wit  figure 

wat  tee  bring 

,,En  ek  het  melk  bestel!” 

Verganklikheid 
in  jou  oë,  oor  jou  hare; 

’n  vreemde  wêreld 
waaruit  ek  nie  kan  reik. 

’n  Grens,  ’n  kloof, 

’n  donker  afgrond, 
jy  aan  die  anderkant 
en  ek  duskant. 

VIR  R 

Jy  was  soos  sonlig  daardie  dag  in  my, 

en  toe  jy  lank  reeds  weg  was  al 

het  ek  nog  soos  ’n  kind  gekoester 

in  jou  warmte  en  jou  hand  teen  my  gevoel. 

Die  dag  het  weer  sy  gang  gegaan 

en  die  nag  het  op  sy  tyd  gekom, 

maar  deur  die  dag  en  daardie  nag 

was  jy  in  elke  polsklop  van  my  hart. 

Jy  het  mêt  my  vergroei  sinds  daardie  dag 
toe  jy  soos  sonlig  warm  in  my  was. 

BY  DIE  JONGERES 

Bydraes  vir  hierdie  rubriek  moet  gerig  word  aan 
Dr.  C.  W.  Hudson 
3e  Str.  31,  Parkhurst,  Johannesburg. 

Lees  besonderhede  op  keersy  van  inhoudsopgawe. 

BY  DIE  JONGERES 


Ons  gee  hier,  soos  voorheen  belowe,  die  verklaring  van  die 
gedig  Passasiers  (TvL. ) deur  Rina  Badenhorst,  weer,  soos  deur 
haarself  verduidelik  aangesien  geen  een  van  die  jongeres  hom  of 
haar  aan  ’n  verklaring  wou  waag  nie,  en  somraige  verwysinge  vir 
my  ook  duister  was;  haar  verklaring  dien  dan  ook  as  ’n  open- 
baring  ten  opsigte  van  haar  ander  gedigte  wat  hieronder  ge- 
plaas  word. 

Sy  skryf:  ,,.  . . dis  ’n  sing-liedjie;  hy  sing  maar  soos  ons  die 
aand  op  die  trein  gesing  het.  En  die  mensies  op  die  straat  sing 
met  hul  oë  hul  eie  liedjie.  Ons  reis  elke  dag  saam  — miskien 
laat  my  buurman/vrou  ’n  vonkie  in  my  oë  spring,  maar  dit 
verander  nog  niks,  want:  ,We’re  strangers,  that’s  what  we  are’. 
Mý  geneentheid,  mý  liefde  maak  niks  saak  nie.  Elkeen  het  hom- 
self  lief:  ,een  min  een  is  een  -alleen’.  . . . Ons  passasiers  tot 

Eendag ” Verder  is  die  ,,singkannetjie”  die  geselligheid 

van  die  aand  wat  herinner  word,  maar  toe  hy  amper  ,,leeg”  was, 
breek  ’n  laaste  randdruppel  uiteen  in  ’n  sproeireën.  Die  woordjie 
min  beteken  dan  eintlik  bemin. 

Ons  het  hier  met  ’n  heel  oorspronklike  jong  talent  te  doen  van 
wie  nog  sterk  en  wesenlike  werk  te  wagte  kan  wees. 

♦ ♦ * * 

Verder  plaas  ons  van  haar  jongste  gedigte,  sonder  meer, 
aangesien  daar  in  die  vorige  uitgawe  van  dié  blad  na  haar  werk 
as  besonder  belowend  verwys  is. 

RINA  BADENHORST: 

..DANKSEGGING  VAN  DIE  AASVOËLS.” 

Op  die  wijsie  van: 

,,DOOD  VAN  DIE  BOORMAN” 

In  Aasvoëlland 
kom  hy 
water 
biggel 

want  ’n  kaktusplant 

leef  in  díe  dor  land. 

Die  wiggelstok  draai 

en  met  blydskap 
soek  hy  naby 
die  son 
’n 

ster 

. . . aasvoëls  draai  om  die  son  . . . 


Maar  die  stok 
se  goeie  tyding 
dryf  die  boor 
diep  aarde 
in; 

Solánk  hy  boorman  is, 
groei  geloof 
koring 
in 

kaktusland. 

Die  aasvoëls  wag  voor  die  son 
totdat  die  kaktus  moet  blom. 
♦ ♦ ♦ * 

Toe  die  boorman  hom 
op  ’n  rotsbank 
vasboor 
en 

gelowig 
sterf, 
dank 
aasvoëls 
God  die  Vader 
vir  hul  kaktusland 
sonder  water! 

DIGTER  EN  BOER 

’n  Boer  sonder  hand 
ploeg  die  aarde  oop; 
boer  se  hart 
groei  ’n  sonneblom. 

Géén  man-se-hand. 
op  die  horison. 

Die  boer  mét  ’n  hand 
stap  krom  oor  sy  land 

Géén  man-se-hand, 
op  die  horison 

knak  sy  sonneblom. 

Krom  orent,  deur  son  verblind, 
ruik  sy  hart  die  noordewind  . . . 

Géén  man-se-hand, 
op  die  horison 

knak  sy  sonneblom. 
gryp  met  hart  en  hand 
die  ploegstert  vas, 
skaar  die  aarde 
vrugbaar  oop  . . . 

,,Man-se-hand! 
gee  vándag 

Man-se-hand 
wórd  wolk 

wórd  r e ë n 

vandag, 

Elio,  lama  sabag  . . 


SKRYWER 

( wiens  brood  men  eet . . .) 

Bedags  is  diep  spit  en  hark 
aan  akkers  nuwe  grond 
totdat  ’n  honger  mond 

eiers  en  brood 
gaan  koop. 

Sêm  die  Hakkelaar 
is  Alleeneienaar 
van  Eiers  en  Brood. 

,,Jy  wil  eiers  en  brood 
van  mý  kafee  koop? 


Géén  duister  woord: 
as  jy  vra  om  brood 

hakkel  jy  eiers 

soos  ék  om  eiers  en  brood 

hakkel  . . .”  Eet  ’n  hongerbrood 

snags?  Spit  weer  diep  en  hark 
bedags  nuwe  akkers  grond 
totdat  ’n  honger  mond 

eiers  en  brood 
moét  k-k-koop. 

KLEIN  BELYDENIS 

die  bus  in  en  uit  rat. 

My  der-dagen-zat 

tam  gepassasier 
op  stop.  En  ry  — 

aan  die  bomery 
geen  vrolike  lied. 

Stop. 

Ry. 

Stopry 

tot  jou  vingers  my 

der-dagen-zat 

’n  vrolike 

lied 

chopin 

aan  dic  kaal  boomry. 

GEBARSTE  ROOI  RONDE  BELOEN 

Slaap  my  kindjie  slaap  sag 
onder  die  rose  vannag. 

Eers  die  armpies  om  my  nek 
en  dán  warmpies  toegedek. 

,,Oom?  dís  my  rooi,  ronde  beloen, 
blaas  hom  ’n  bietjie?  Oom,” 
so  ’n  rooi,  ronde  droom  . . .” 

Móre  vroeg  as  God  wil,  ,,Mamma 
hy  het  my  gesoen 
die  rooi,  ronde  beloen 

gebars!”  word  mý 
kindjie  gewek? 

,,Mámma,  Mámma? 
in  die  roos  se  armpies 
slaap  God  warmpies 

toegedek  . . . Móre  vroeg 
is  my  rooi,  ronde  beloen 
'n  gebarste  soen  . . .” 

Slaap  my  kindjie  slaap  sag 
onder  die  rose  vannag. 

Die  armpies  om 
mámma  se  nek 

— onder  God  se  wil 

warmpies  toegedek 

tot:  morevroeg  vir  kindjie  wek. 

Van  CHRIS  DE  WET  is  die  volgende  gedig  o.a.  ontvang: 

STAATSAMPTENAAR 

Los  die  wil  te  dink. 

Span  die  boog  oor  eze  vesting 
in  Administrasie  se  edel  roeping. 

Afgehok,  ingekrimp  en  weggesink 
in  die  lus  te  luier, 
te  praat  en  nooit  te  weier 
rustig  in  die  kussingkloue 
van  rus  in  Staatsgeboue. 

Dien  die  Volk  en  lewe. 

Dien  die  Staat  in  sy  strewe. 

Dien  Publiek  lojaal 
en  spaar  die  spier 
en  leef  rojaal 
met  Amptenaar  se  swier. 

[Kurs.  V.  C.W.H.] 

en  die  leser  sal  dadelik  merk  dat  die  woordkeuse  nog  nie 

daardie  verrassings-element  van  dobbelsteentjiesgooi  het  nie;  te 
veel  doodgewone  retoriek  soos  ,,gelaaide”  dobbelsteentjies  hier, 
die  leser  is  nie  verras  deur  die  wyse  waarop  die  woorde  geval  het 
nie;  dus,  kan  die  jong  digter  miskien  C.  Day  Lewis  se  boekie 
POETRY  FOR  ÝOU  lees  op  bl.  21  e.v.:  ,,Words  are  the  raw 
material  of  poetry.  The  method  that  poets  use  to  hammer  and 


67 


shape  words  into  strong,  beautiful  patterns  are  called  poetic 
technique.”  Ek  wil  die  uitdrukking  n.a.v.  bg.  gedig  herhaal: 
„.  . . . shape  words  into  strong,  beautiful  patterns  . . .”  as 
imperatief  in  dié  stadium.  Hierby  kom  D.  Daiches  (Critical 
Approaches  to  Literature)  se  vermaning  op  bl.  159:  „But  this 
does  not  mean  that  poetry  is  merely  an  ingenious  game  played 
with  words.”  En  verder  haal  hy  aan  wat  W.  H.  Auden  geskryf 
het:  „ ,Why  do  you  want  to  write  poetry?’  If  the  young  man 
answers:  ‘I  have  important  things  to  say’,  then  he  is  not  a 
poet.  If  he  answers:  ‘I  like  hanging  around  words  listening  to 
what  they  say,’  then  maybe  he  is  going  to  be  a poet,’  ,,Dus, 
mnr.  De  Wet,  meer  wóórdbewús  wees  (u  kan  self  ’n  studie 
maak  van  bv.  Warren  en  Wellek  se  Theory  o[  Literature  oor 
die  hele  saak  van  die  rol  wat  die  enig-juiste  woord  in  die  gedig 
se  konstruksie  speel.). 

* * * 

Van  M.  E.  BOTHA  plaas  ons 

GLENTANA 

Dic  gloeiing  van  ’n  Hotno’s  vuur  — 
die  geur  van  gras  en  sand  . . . 
die  grasvlak  van  die  opstalmuur 
aartappels  op  die  land. 

’n  miswolk  teen  die  berg 
en  liefde  wat  dof  brand. 

Aan  bostaande  versie  ontbreek  wat  ons  ’n  sentrale  sêding 
kan  noem,  en  in  die  bouwyse,  is  die  saamgebondeldc  hoof- 
gedagte  van  die  emosie:  liefde  en  die  landelike  atmosfeer  is  nie 
deur  die  digter  saamgevat  en  uitgedruk  nie;  en  om  daardie 
rede  faal  die  hele  gedig;  vir  so  ’n  jong  versemaker  sou  die  skryf 
van  sonnette  moontlik  ’n  goeie  digoefening  wees,  asook  ’n  studie 
van  die  vormvereistes  van  die  (moderne)  gedig.  Dylan  Thomas 
het  bv.  oënskynlik  nie-verwante  motiewe  in  en  deurmekaar- 
gevleg  in  sy  gedigte,  dog  nooit  die  essensiële  sin  uit  die  oog 
verloor  nie. 

♦ 


Van  NOLTE  SMIT  het  ons 

SLEUTELS 

Hul  klingel  om  die  sleutelring 
terwyl  hul  rond-rond  swaai; 
Totdat  die  regte  een  gckose: 
die  slotte  oop  moet  draai. 

’n  Gediggie  wat  aantreklik  is  juis  omdat  die  laaste  spyker 

so  netjies  op  die  kop  geslaan  is,  en  moontlik  ook  omdat  die 
draagwydte  van  die  gekose  woorde  veel  omvangryker  is  as  die 
betekenisse  wat  die  woordeboeke  daaraan  sou  gee.  Dit  verskaf 
genot  aan  die  leser,  want  iets  definitiefs  is  gesê. 

« * « * 

Ten  slotte  plaas  ons  van  THERESE  BENADÉ 

EKSTASE 

Ekstase,  bemin  my 
Soen  my  sin 
En  maak  my  mal. 

Sagte  groen  ekstase, 

Ek  het  jou  lief,  lief. 

As  die  sterre  aan  die  bome  hang 
En  jy  my  liefkoos  in  die  sagte  lug, 

Laat  ons  bid  en  soebat, 

Soek,  soen  en  die  soet  sin 
van  een  wees,  ontsondig. 

Hierin  word  ook  iets  bepaalds  gesê,  in  eenvoudige  woorde, 
en  die  gediggie  het  ’n  bepaalde  mooiheid  soos  van  sommige 
(vertaalde  want  wie  ken  nou  Chinees?)  Chinese  gediggies,  soos 
dié  van: 

THE  WHITE  PONY 
Pure  is  the  white  pony, 

Feeding  on  the  young  shoots  in  my  stackyard. 

Keep  him  hobbled,  keep  him  bridled, 

Let  him  stay  through  all  mornings. 

So  may  my  lover 
Here  take  his  ease. 

Pure  is  the  white  pony. 

Feeding  on  the  bean  sprouts  in  my  stackyard. 

Keep  him  hobbled,  keep  him  bridled, 

Let  him  stay  through  all  evenings. 

So  may  my  lover  here  have  his  peace. 

Pure  is  the  white  pony 
Who  comes  to  me  swiftly, 

Like  a duke,  like  a marquis, 

Let  us  enjoy  ourselves  completely, 

Let  us  prolong  our  love  making, 

Let  us  take  our  ease. 

Pure  is  the  white  pony 
Who  lies  in  the  empty  valley 
With  a bundle  of  fresh  hay. 

He  is  like  a piece  of  jade. 

Oh,  do  not  be  like  gold  or  jade. 

Do  not  go  far  from  my  heart! 

— ( geskryf  ±1112  v.C. ) 

Na  eeue  wil  die  liefde  die  mens  beweeg  om  ’n  vers  daaroor 
te  skryf. 

ili  t * * 

Vir  die  jong  digter  behoort  die  skryf  van  gedigte  ’n  gewoonte 
te  wees.  Day  Lewis  skryf  só  daaroor:  ,,he  gets  into  the  habit 
of  writing  poetry,  and  this  habit  is  one  of  the  things  that  dis- 
tinguishes  a real  professional  poet  from  the  person  who  just 
writes  a poem  now  and  then  for  fun.”  Hy  noem  dit:  ,,fascinated 
by  words  — their  sounds  and  shapes  and  meanings  ■ — and  have 
them  whirling  about  in  your  head  all  the  time.”  Dit  herinner 
aan  ’n  keer  toe  Lionel  Bennet  wat  vir  Elisabeth  Eybers  skool- 
gehou  het,  ontdek  het  dat  sy  poësie  kan  skryf  eers  in  Engels 
— en  toe  gesê  het:  „She  knew  how  to  pïay  with  words.”  Van 
die  jong  digters  wat  hierbo  behandel  is  gaan  dit  dan  by  uitstek 
nog  om  die  speel  met  woorde,  soos  in: 

. . . tot  jou  vingers  my 

der-dagen-zat 

’n  vrolike 

lied 

chopin 

aan  die  kaal  boomry.  — Wat  poësie  kan  heet. 

En  waarom  word  hierdie  spel  met  woorde  gespeel?  Is  dit  soos 
Dylan  Thomas  dit  stel  (In  my  craft  or  sullen  art) : 

" Not  for  ambition  or  bread 

or  the  strut  and  trade  of  charms 
On  the  ivory  stages 
But  for  the  common  wages 
Of  their  most  secret  heart ” 

Die  their  kan  in  die  verband  woorde  wees.  Tog  moet  die  leser 
ook  ondervind  dat  die  digter  besig  is  om  iets  van  belang  oor  te 
dra,  in  versvorm,  volgens  hedendaagse  standaarde.  Moontlik  is 
dit  die  taak  van  die  jong  digter  vandag:  ’n  gedig  kan  uiters 
persoonlik  en  individualisties  van  aard  wees,  soos  die  van 
Opperman,  tog  is  hulle  onpersoonlik  terselfdertyd,  gemoeid  met 
die  mens  se  hele  ruimte  en  tyd.  ’n  Mens  dink  in  die  verband 
aan  G.  S.  Fraser  se  artikel  oor  Dylan  Thomas,  bl.  7 waar  hy  die 

volgende  stel:  ,,Many  of  the  best  modern  writers  have  been 
concerned  with  a kind  of  split  in  the  consciousness  of  our  time 
between  what  men  suppose  to  be  true  and  what  they  would 
like  to  believe,  between  what  men  feel  is  a proper  course  of 
action  and  what  they  feel  is  an  attractive  one".  Die  jong  digter 
verwoord  sý  gevoel  en  ervaring  van  spanning,  vrees,  twyfel, 
keuse  in  die  een  of  ander  denkrigting,  en  ander  temas  op  sý  eie 
wyse,  maar  sy  medium  bly  deurgaans  die  kunstig  gebruikte 

wóórd.  En  saam  met  Vestdijk  moet  mens  erken:  dat 

poëzie,  zoals  alles  wat  een  geestelijke  waarde  verteenwoordigt, 
inderdaad  een  moeilijke  zaak  is”,  maar  dis  ’n  moeilikheid,  sê  hy 
wat  verdwyn  sodra  daar  werklike  toewyding  in  die  spel  is,  ’n 
toewyding  wat  die  hele  mens  in  beslag  neem:  sy  sinne,  sy  gevoel 
en  sy  verstand 

Gedruk  deur  Hayne  and  Gibson,  Doornfontein,  Johannesburg. 


